**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 22 Μαρτίου 2022, ημέρα Τρίτη και ώρα 10.15΄, στην Αίθουσα της Γερουσίας, του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Εκσυγχρονισμός του πλαισίου λειτουργίας της Επιτροπής Κεφαλαιαγοράς - Πρόγραμμα συνεισφοράς Δημοσίου σε ευάλωτους οφειλέτες μέχρι τη μεταβίβαση της κατοικίας τους στον φορέα απόκτησης και επαναμίσθωσης του κεφαλαίου Α΄ του μέρους δευτέρου του τρίτου βιβλίου του ν. 4738/2020 - Ενσωμάτωση στην ελληνική νομοθεσία των Οδηγιών (ΕΕ) 2020/1151 και (ΕΕ) 2021/1159, νέος μειωμένος Ενιαίος Φόρος Ιδιοκτησίας Ακινήτων (ΕΝ.Φ.Ι.Α.), επείγουσες φορολογικές και τελωνειακές ρυθμίσεις για την αντιμετώπιση ιδίως της ενεργειακής κρίσης και άλλες διατάξεις». (4η συνεδρίαση-β΄ ανάγνωση).

Στην συνεδρίαση παρέστησαν ο Υφυπουργός Οικονομικών κ. Απόστολος Βεσυρόπουλος, καθώς και αρμόδιοι Υπηρεσιακοί Παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Κομνηνάκα Μαρία, Μανωλάκου ΔιμάντωΣυντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):**  Κυρίες και κύριοι συνάδελφοι, κύριε Υπουργέ, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Εκσυγχρονισμός του πλαισίου λειτουργίας της Επιτροπής Κεφαλαιαγοράς - Πρόγραμμα συνεισφοράς Δημοσίου σε ευάλωτους οφειλέτες μέχρι τη μεταβίβαση της κατοικίας τους στον φορέα απόκτησης και επαναμίσθωσης του κεφαλαίου Α΄ του μέρους δευτέρου του τρίτου βιβλίου του ν. 4738/2020 - Ενσωμάτωση στην ελληνική νομοθεσία των Οδηγιών (ΕΕ) 2020/1151 και (ΕΕ) 2021/1159, νέος μειωμένος Ενιαίος Φόρος Ιδιοκτησίας Ακινήτων (ΕΝ.Φ.Ι.Α.), επείγουσες φορολογικές και τελωνειακές ρυθμίσεις για την αντιμετώπιση ιδίως της ενεργειακής κρίσης και άλλες διατάξεις».

Είμαστε στη δεύτερη ανάγνωση του νομοσχεδίου. Θα ξεκινήσουμε με τους Εισηγητές μας. Πρώτος έχει τον λόγο ο Εισηγητής της Πλειοψηφίας, κ. Χαράλαμπος Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Εισηγητής της Πλειοψηφίας):** Σας ευχαριστώ πολύ, κύριε Πρόεδρε.

Κυρίες και κύριοι βουλευτές, από τις προηγούμενες συνεδριάσεις είχαμε την ευκαιρία να ακούσουμε τις απόψεις και παρατηρήσεις των φορέων στα ζητήματα που θίγει το σχέδιο που έφερε η Κυβέρνηση, ακούστηκαν όλες οι θέσεις των κομμάτων και νομίζω ότι σε μεγάλο βαθμό υπάρχει μια συμφωνία. Οι αντιρρήσεις που υπάρχουν είναι είτε τεχνικές, όπως εκφράστηκαν και από τους φορείς και πιστεύω ότι πολλές από αυτές θα «λειανθούν» όταν εφαρμοστεί με το καλό ο νόμος και εφόσον ψηφιστεί βεβαίως. Επομένως, θα σταθώ μόνον σε δύο τρία πράγματα, τα οποία είναι γενικότερης πολιτικής.

Στο σχέδιο αυτό περιλαμβάνονται μέτρα που ανακουφίζουν τους ευάλωτους που αντιμετωπίζουν τις αρνητικές συνέπειες της ακρίβειας και των διεθνών κρίσεων, που επηρεάζουν προφανώς τη ζωή των πολιτών και της Ελλάδας και των άλλων κρατών. Ξεκινώντας από εκείνους, η βοήθεια πηγαίνει σε εκείνους που έχουν τη μεγαλύτερη ανάγκη και σε εκείνους τους οποίους έχουμε εμείς τη μεγαλύτερη ανάγκη της δουλειάς τους. Αναφέρομαι προφανώς στους αγρότες, οι οποίοι επηρεάζονται πολύ από όλα τα δεδομένα που έχουν τον τελευταίο καιρό επηρεάσει τη ζωή μας, αλλά και από αποφάσεις του κράτους.

Το δεύτερο είναι ότι γίνεται μια προσπάθεια να υπάρχει μια συνέχεια, όχι στην πολιτική ζωή, παρόλο ότι πρόκειται για πολιτική δέσμευση, η μείωση του ΕΝ.Φ.Ι.Α. είναι πολιτική δέσμευση και η μείωση κατά το 1/3 του φόρου συγκριτικά προς το 2018, είναι κάτι εξαιρετικά σπουδαίο.

Είναι, όμως, ταυτόχρονα και μία προσπάθεια να έχουμε αναπλήρωση της απώλειας του εισοδήματος που είχε διαπιστωθεί τα χρόνια της οικονομικής κρίσης, μέχρι τουλάχιστον τα τέλη του 2018 και του 2019, όπου υπήρξε μια ελαφρά ανάκαμψη της οικονομίας και τα πράγματα άρχισαν να τίθενται σε καλύτερη τροχιά, μέχρις ότου η πανδημία να ανατρέψει την τότε πορεία. Άρα, και το ζήτημα του ΕΝ.Φ.Ι.Α. τίθεται μέσα σε αυτή την τροχιά με έναν τεράστιο περιορισμό.

Η δική μου διαπίστωση είναι - επειδή σας είπα και χθες, κ. Πρόεδρε, ότι θα αναφερθώ στον ΕΝΦΙΑ ξεχωριστά, άκουσα και τους συναδέλφους και τον κ. Σκανδαλίδη ειδικότερα - ότι πρέπει με το που θα υπάρξουν τα δημοσιονομικά περιθώρια να ανασυγκροτήσουμε το θέμα αυτό της φορολογίας της ακίνητης περιουσίας, ώστε να ξεχωρίσουμε δύο καταστάσεις που υφίστανται.

Υπάρχουν εκείνοι που επενδύουν στα ακίνητα, επειδή πρέπει κάπου να βάλουν τα χρήματά τους, την αποταμίευσή τους. Υπάρχουν εκείνοι που επενδύουν στα ακίνητα και είναι ολοένα και περισσότεροι, γιατί μπορούν να αποτελέσουν ένα περιουσιακό στοιχείο που από την εκμετάλλευσή του προκύπτουν οφέλη. Ο ΕΝ.Φ.Ι.Α. επειδή πάει και στις δύο αυτές περιπτώσεις δημιουργεί πολύ συχνά στρεβλώσεις στον τρόπο με τον οποίο συμπεριφέρονται οι πολίτες ως οικονομικά όντα. Και όταν μάλιστα πρέπει να διαλέξουν μεταξύ της προστασίας της οικογένειας, άρα την απόκτηση ενός ακινήτου για να στεγάσει την οικογένεια και της εκμετάλλευσης του ακινήτου ως μία εναλλακτική τοποθέτηση χρημάτων, που κατά πρώτον θεωρείται ασφαλής, κατά δεύτερον θεωρείται επωφελής.

Εδώ δεν έχουμε καταφέρει - και αυτό φαίνεται ακόμη σήμερα στο σχέδιο το οποίο εισηγούμαι να υπερψηφίσουν βεβαίως - λόγω των δημοσιονομικών περιορισμών, να αφαιρέσουμε από την εφαρμογή του ΕΝ.Φ.Ι.Α. αυτή τη διάσταση που επηρεάζει τελικώς τις αποφάσεις των πολιτών και δεν τις καθιστά ορθολογικές.

Είναι αλήθεια ότι ο υπολογισμός για τον πολίτη δεν είναι απλώς του ποια θα είναι η επιβάρυνσή του. Πλην, όμως, όπως πολλές φορές είπαν οι Υπουργοί που εισηγούνται αυτό το νομοσχέδιο, το επανέλαβε και χθες ο κ. Βεσυρόπουλος με απόλυτα ακριβείς αριθμούς, οι πολλοί θα δούνε μείωση. Και θα δούνε μείωση ενόσω οι τιμές των ακινήτων έχουν τροχοδρομήσει σε μία απότομη άνοδο, τόσο γιατί τα ακίνητα προβλέπουν τις εξελίξεις πάντοτε - οι τιμές τους αρχίζουν να ανεβαίνουν πολύ πριν η οικονομία αρχίζει να μπαίνει σε τροχιά σταθερής ανάκαμψης.

Αυτό έχει συμβεί ήδη. Όπως τα ακίνητα άρχισαν να πέφτουν πριν εκδηλωθούν πλήρως οι επιπτώσεις της κρίσης του 2009-10, έτσι και τώρα τα ακίνητα άρχισαν να ανεβαίνουν. Αυτό, βεβαίως, αποτυπώνεται στις λεγόμενες αντικειμενικές τιμές, με αποτέλεσμα να επιβαρύνονται οι οικογένειες και να αλλάζει ο τρόπος που βλέπουν την τοποθέτηση των χρημάτων τους και την αποταμίευσή τους. Διότι είναι διαφορετικό να κάνεις το λογαριασμό σου για το πού θα μένεις εσύ και που θα μείνουν τα παιδιά σου και διαφορετικό να έρχεται ένας φόρος και να αλλάζει αυτές τις εκτιμήσεις, με αποτέλεσμα να δημιουργούνται προβλήματα στην αγορά των ακινήτων η οποία δεν είναι καθόλου σταθερή πλέον στη χώρα μας, όπως πιστεύαμε τα προηγούμενα 40 χρόνια τουλάχιστον. Άρα, συνολικά είναι μια μείωση μεγάλη, είναι μείωση βεβαίως που πάει όλη στον κύριο φόρο.

Στο θέμα του συμπληρωματικού, καθώς και των προσαυξήσεων, η προσπάθεια που έχει κάνει το επιτελείο του του Υπουργείου Οικονομικών είναι να αντισταθμιστούν κάποιες από τις απώλειες εσόδων που υπάρχουν στον κύριο φόρο με τρόπο απολύτως σαφή, με την έννοια ότι η επιβάρυνση πηγαίνει στους έχοντες μεγάλη περιουσία ή σε όσους τεκμαίρεται ότι την έχουν.

Εδώ η προσπάθεια είναι σωστή και νομίζω ότι θα έπρεπε λογικά να συναντά την αποδοχή της Αντιπολιτεύσεως. Και μάλιστα, θα σας έλεγα ότι είναι στα όρια της αδικίας, διότι κανείς δεν μπορεί να ξέρει αν κάποιος που έχει ένα ακριβά αποτιμώμενο από τις αντικειμενικές τιμές ακίνητο, έχει και το εισόδημα για να υποστηρίξει την πληρωμή του φόρου.

Άρα, με αυτές τις παρατηρήσεις και την ελπίδα, όταν με το καλό η χώρα μας αντιμετωπίσει οριστικά τα συμπτώματα που και εμείς δεχόμαστε από τις διεθνείς κρίσεις της πανδημίας, την ενεργειακή αστάθεια που προκάλεσε η περίοδος μετά την πανδημία, την αστάθεια επιπροσθέτως που έχει προκαλέσει η επέμβαση της Ρωσίας στην Ουκρανία και τις απειλές κυρίως της Ρωσίας προς την Ευρώπη, διότι θα μου επιτρέψετε να πω ένα, είναι το δράμα που ζουν οι άνθρωποι στην Ουκρανία και δεύτερον, είναι ότι υπάρχει μια απειλή στη ζωή μας. Στον τρόπο ζωής της Ευρώπης, στο τι είναι η Ευρωπαϊκή Ένωση και τι είναι η χώρα μας μέσα σε αυτό το σύνολο. Άρα, όταν αυτοί οι παράγοντες εκλείψουν, τότε θα μπορέσουμε ελπίζω να αναδιοργανώσουμε την φορολογία των ακινήτων με τρόπο πιο οριστικό, πιο δίκαιο και πιο λειτουργικό. Η ιδέα την οποία είχε, και την είχε υιοθετήσει και η κυβέρνηση διαβάζοντας την έκθεση Πισσαρίδη και άλλες προτάσεις παλαιότερες της μετάταξης του φόρου προς την Τοπική Αυτοδιοίκηση, πάντοτε με την προϋπόθεση ότι η Τοπική Αυτοδιοίκηση θα οργανωθεί καλύτερα και θα γίνει πιο αποτελεσματική, πιο επιτελική, παραμένει ισχυρή και για την παράταξη και φυσικά για όλους εμάς που αντιλαμβανόμαστε πώς λειτουργούν αυτά τα ζητήματα.

Άρα, σε αυτό θα μείνω, κύριε Πρόεδρε. Με αυτές τις παρατηρήσεις που είναι μια ευχή, ότι τώρα νομοθετείται και εκπληρώνεται μια πολιτική δέσμευση καθ’ ολοκληρία μέσα σε δύσκολες συνθήκες, αλλά η πολιτική δέσμευση να οργανώσουμε ορθολογικά τη φορολογία των ακινήτων παραμένει εναργής και ως εκ τούτου είναι κάτι το οποίο θα επιδιώξουμε το νωρίτερο δυνατόν, εφόσον μέχρι τη λήξη της κυβερνητικής θητείας έχουμε χρόνο και βεβαίως, μειωθούν οι επιπτώσεις από τα έκτακτα γεγονότα που ζούμε. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε, τον κ. Παπαδημητρίου. Το λόγο έχει ο Εισηγητής της Μειοψηφίας, κ. Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ευχαριστώ, κύριε Πρόεδρε. Ξέρετε με τον κύριο Παπαδημητρίου μας συνδέει μια μακρόχρονη σχέση, λόγω της προηγούμενης ενασχόλησής του με τα οικονομικά. Μία εκτίμηση από τη δική μου τη μεριά είναι ότι συμφωνώ με τα όσα ανέφερε, ότι πρέπει να υπάρξει διάλογος για τα θέματα του φορολογικού συστήματος, αλλά δεν το βλέπουμε αυτόν τον διάλογο, κύριε βουλευτά, στην αίθουσα αυτή, δεν τον βλέπουμε σε ουσιώδη πράγματα. Ειδικά το θέμα της φορολογίας γενικά, αλλά το θέμα της φορολογίας των ακινήτων ή της περιουσίας, πρέπει να είναι αντικείμενο ουσιαστικού, τεκμηριωμένου διαλόγου που να συμμετέχουν φορείς, να συμμετέχουμε κι εμείς για να δούμε το τι έχουμε να κάνουμε. Διότι το θέμα της συζήτησης και της σταθερότητας του φορολογικού συστήματος κατά τη δική μου κρίση, μπορεί να κάνω και λάθος, είναι πολύ πιο σημαντικό από το ύψος των φόρων. Εάν υπάρχει σταθερό φορολογικό σύστημα είναι το ισχυρότερο κίνητρο για επενδύσεις. Η σταθερότητα στο φορολογικό σύστημα. Βεβαίως, όλα τα άλλα έχουν σχέση, αλλά η σταθερότητα έχει μεγάλη σημασία. Συμφωνώ λοιπόν με όσα είπατε. Πεδίον δόξης λαμπρό. Μακάρι η κυβέρνηση να κάνει διάλογο. Τώρα, για τα χρονικά περιθώρια είναι το τραγούδι το αγαπημένο που λέει, «Δεν έχω περιθώρια στενέψανε τα όρια». Δεν υπάρχουν πλέον περιθώρια για την κυβέρνηση. Είναι σαφέστατο το τι έχετε μπροστά σας. Έχετε πολύ δύσκολες καταστάσεις και τα πράγματα από ότι είναι σαφέστατο δεν θα είναι πιο εύκολα για σας, αλλά πιο δύσκολα. Θα συμφωνήσουμε μαζί σας για άλλη μια φορά. Μακάρι να πείσετε την κυβέρνηση να κάνει διάλογο, διότι μέχρι στιγμής η κυβέρνηση δεν κάνει διάλογο.

Κι επειδή λέμε για διάλογο, το θέσαμε στην Επιτροπή. Δεν έπρεπε καν να το θέσουμε. Έπρεπε να έχει απαντήσει η κυβέρνηση. Ανακοινώθηκαν, από την προηγούμενη Τέταρτη από τον Πρωθυπουργό και από την προηγούμενη Πέμπτη από τους Υπουργούς, τα μέτρα ανακούφισης των πολιτών. Με συγχωρείτε πολύ, ανακοινώθηκαν τα μέτρα και ακόμα δεν τα έχουμε στη Βουλή; Δεν καταλαβαίνω. Τι περιμένει η κυβέρνηση; Εκτός κι, αν έχουμε κάτι πολύ συνταρακτικό. Καταλαβαίνω ότι υπάρχει δυσκολία σε κάποιους εκεί στο οικονομικό επιτελείο. Μερικές φορές μπερδεύουν και τις αίθουσες για το, αν θα μπουν στη μία αίθουσα ή στην άλλη και τα λοιπά, αλλά δεν μπορώ να καταλάβω, θα έρθουν τα μέτρα; Και παράκληση, αν έχετε κάποια ενημέρωση, κ. Βεσυρόπουλε, διακόψετε με τώρα. Θα έρθουν τα μέτρα; Θα έρθουν τα μέτρα σήμερα; Θα έρθουν αύριο, για να μπορούμε να τοποθετηθούμε; Θέλω να πω ότι πρέπει να έρθουν τα μέτρα στην Επιτροπή, διότι αν έρθουν στην Επιτροπή θα μπορέσει να γίνει και διάλογος. Εάν δεν έρθουν στην Επιτροπή δεν θα μπορέσει να γίνει διάλογος.

Ψηφίζουμε ένα νομοσχέδιο και το νομοσχέδιο αυτό που ψηφίζουμε, το ψηφίζουμε και έχει συγκεκριμένες διατάξεις, και οι βουλευτές της Νέας Δημοκρατίας που θα το ψηφίσουν, γιατί απ’ ότι βλέπω άλλο κόμμα δεν θα το ψηφίσει, θα ψηφίσουν την αύξηση της φορολογίας στο τσίπουρο. Θα το ψηφίσετε αυτό και να δω, τι θα λέτε μετά στις περιοχές σας. Θα ψηφίσετε αλλαγές στον ΕΝΦΙΑ ύψους 360 εκατομμυρίων, όπως μαθαίνουμε από τα κανάλια, διότι η έκθεση του Γενικού Λογιστηρίου δεν αναφέρει πουθενά το νούμερο αυτό. Και θα πάμε αύριο, κύριε Πρόεδρε της Επιτροπής Οικονομικών Υποθέσεων, με την αγάπη και το σεβασμό που σας έχω. Είναι θέμα και λειτουργίας της Επιτροπής. Εξετάζουμε και τελειώνουμε εδώ ένα νομοσχέδιο. Ακούμε έξω από την αίθουσα για μειώσεις στον ΕΝΦΙΑ 360 εκατομμύριων. Που είναι στο νομοσχέδιο; Δεν θέλω να πω την έκφραση. 360 εκατομμύρια. Που είναι στο νομοσχέδιο; Δεν μπορώ να καταλάβω. Δεν πρέπει η κυβέρνηση να απεικονίσει μέσα στο νομοσχέδιο αυτή τη μεγάλη μείωση που αναμένουμε; Διότι, άλλο πράγμα είναι η μείωση αυτή να αφορά αυτούς που έχουν περιουσία πάνω από ένα εκατομμύριο. Θυμίζω ότι τον Ιούλιο του 2019 κάνατε δώρο 25 εκατομμύρια το χρόνο σε αυτούς που έχουν περιουσία πάνω από ένα εκατομμύριο. Άλλο είναι να αφορά τους έχοντες και κατέχοντες κι άλλο τα άλλα εισοδηματικά στρώματα. Φέρτε μας λοιπόν τους πίνακες. Φέρτε μας ακριβώς για να δούμε το, ποια είναι αυτή η μείωση και, αν είναι 360 εκατομμύρια ή όχι.

Επίσης, σε σχέση με το θέμα του ΕΝΦΙΑ, ειπώθηκε και προηγουμένως για την ανάγκη του διαλόγου και εγώ θα το τονίσω για μια φορά ακόμη, ήρθαν εδώ φορείς που είναι οι πλέον ειδικοί στα θέματα του ΕΝΦΙΑ. Ήρθε η ΠΟΜΙΔΑ, η Ομοσπονδία Ιδιοκτητών Ακινήτων και μίλησε για τα θέματα του ΕΝΦΙΑ. Είπαν οι άνθρωποι πολύ σωστά, με ευγένεια, ότι έχουν διαρκή διάλογο μαζί σας, αλλά για τις διατάξεις αυτού του νομοσχεδίου δεν το συζητήσατε με την ΠΟΜΙΔΑ, δεν το συζητήσατε με το Οικονομικό Επιμελητήριο της Ελλάδος. Βεβαίως, κάνατε και την άλλη πολιτική, ας το πόσο όσο πιο ευγενικά μπορώ, παράλειψη. Δεν καλέσατε στην Επιτροπή τον Πανελλήνιο Σύλλογο Συμβολαιογράφων που έχουν την πιο μεγάλη σχέση με αυτό το αντικείμενο. Γιατί; Γιατί φοβόσαστε την αλήθεια. Φέρατε λοιπόν διατάξεις χωρίς διάλογο και από την άλλη κρύβετε στοιχεία.

Εγώ θα το πω σήμερα, θα το πω και αύριο στην Ολομέλεια και θα το λέω μέχρι να τα φέρετε. Γιατί φοβάται το Υπουργείο Οικονομικών, η πολιτική του ηγεσία, να μας φέρει εδώ τον πίνακα με τις κατασχέσεις τραπεζικών λογαριασμών που έκανε το Υπουργείο Οικονομικών μέσα στο 2021; Να μας πει από τόσα ΑΦΜ κάναμε κατασχέσεις σε τραπεζικούς λογαριασμούς και μια διαστρωμάτωση και να μας πει από τόσα ΑΦΜ και τόσο το συνολικό ποσό. Τι φοβάται το Υπουργείο Οικονομικών; Θα τα βγάλουμε τα στοιχεία ούτως ή άλλως, αλλά βγάλτε τα εσείς για να δείξετε ότι δεν φοβόσαστε το διάλογο.

(Συνέχεια ομιλίας κυρίου **ΤΡΥΦΩΝΑ ΑΛΕΞΙΑΔΗ, Εισηγητή της Μειοψηφίας**)

Θα σας μεταφέρω, κυρίες και κύριοι βουλευτές, πρόταση δημοσιογράφου με τον οποίο μιλούσαμε σήμερα το πρωί από ραδιόφωνο της αγαπημένης Θεσσαλονίκης. Για το θέμα μου είπε ο άνθρωπος «υπάρχουν ανακοινώσεις κυβερνητικών στελεχών για τα θέματα της αισχροκέρδειας, εναρμονισμένων πρακτικών, το τι κάνουν μεγάλες εταιρείες κλπ». Γιατί λοιπόν δεν φαίνεται μια ρύθμιση, αν συμφωνήσετε πολιτικά την φέρνουμε σήμερα εμείς, αλλά πείτε μας αν συμφωνείτε πολιτικά, για να ξεκινήσει άμεσα η δημοσιοποίηση ποια σουπερμάρκετ, ποιες εταιρείες, ποιοι είναι αυτοί που έχουν φαινόμενα αισχροκέρδειας, παραπλανούν τους πολίτες, δημιουργούν πρακτικές που δεν είναι αυτές που έπρεπε να έχουν αυτή την περίοδο, ειδικά όταν έχουμε κάποιες ανάγκες και μη μου πείτε ότι υπάρχουν προσωπικά δεδομένα, ότι πρέπει να υπάρχει τελεσίδικη απόφαση και τα λοιπά, όπως πάτε σε ένα μικρομάγαζο όταν έχει μια φορολογική παράβαση και το κλείνετε και βάζετε την ταινία απέξω κλειστό επειδή έκανε αυτό κι αυτό, εμείς δεν λέμε να κάνετε αυτό, να κλείσετε σούπερ μάρκετ και όποιους άλλους ή εταιρείες που κάνουν τέτοια πράγματα, αλλά δημοσιοποιήστε τα δεδομένα των ελέγχων που έχετε κάνει για αυτά τα ζητήματα. Των ελέγχων που έχετε κάνει; Εδώ ανοίγει άλλο κεφάλαιο. Έχετε κάνει ελέγχους για την αισχροκέρδεια; Εμείς από τα τέλη του καλοκαιριού με προτάσεις του Αλέξη Τσίπρα και του ΣΥΡΙΖΑ έχουμε φέρει συγκεκριμένες προτάσεις για το τι πρέπει να κάνετε, εσείς έχετε κάνει ελέγχους για τα θέματα αισχροκέρδειας; Φέρτε τα στοιχεία, φέρτε τα δεδομένα και μην αφήνετε τον Υπουργό σας εκείνο να εκτίθεται και να βγαίνει και να λέει ότι «βάλαμε πρόστιμα, κάναμε αυτό, κάναμε το άλλο», να μαλώνει τους δημοσιογράφους όταν λένε για τα θέματα της ακρίβειας, αλλά να μην φέρνει κανένα στοιχείο. Μην φοβόσαστε την αλήθεια, καταλαβαίνουμε τον περιορισμένο πολιτικό χρόνο που έχει η κυβέρνηση, αλλά δεν θα σας σώσει η απόκρυψη.

Επίσης δεν θα σας σώσει η απόκρυψη των δεδομένων σε σχέση με το αποθεματικό. Είπε ο Υπουργός Οικονομικών ότι «το αποθεματικό έχει μειωθεί σε δύο μήνες κατά 1,3 δις». Αναμένουμε αύριο στην Ολομέλεια να μας πει αυτή η μείωση του αποθεματικού πού οφείλεται; Ποιες είναι οι εισροές στο αποθεματικό στα 41 δις που είχαμε 31/12; Ποιες είναι οι εκροές, ώστε να έχουμε ακριβώς την εικόνα και να μπορέσουμε να τοποθετηθούμε και εμείς. Επίσης, κυρίες και κύριοι βουλευτές, χθες επανέλαβα την πρόταση στην Επιτροπή και περιμένω την απάντηση σας, δεν απαντήσατε χτες, ελπίζω να το κάνετε σήμερα ή αύριο, για την πρόταση του Προέδρου της Ρυθμιστικής Αρχής Ενέργειας για την επιβολή έκτακτης εισφοράς στα κέρδη που παράγονται σε συγκεκριμένες εταιρείες αυτή τη διάρκεια. Θα προχωρήσετε ναι ή όχι στην υιοθέτηση αυτής της πρότασης; Και επειδή λέτε ότι χρειάζεστε δημοσιονομικό χώρο για άλλες παρεμβάσεις, ορίστε προχωρήστε σε μια τέτοια δίκαιη παρέμβαση, ώστε να έχετε τον χώρο αυτό.

ΕΝΦΙΑ και κλείνω με αυτό. Αφήνω στην άκρη ότι δεν απαντήσατε για άλλη μια φορά, διότι αποφεύγετε να απαντήσετε, γιατί νομοθετήσατε τον ΕΝΦΙΑ τότε που το νομοθετήσατε αρχικά το ΠΑΣΟΚ και μετα η Νέα Δημοκρατία; Διότι συνεχώς δικά σας δημοσιογραφικά «παπαγαλάκια» μας θέτουν την ερώτηση γιατί δεν κατήργησε ο ΣΥΡΙΖΑ τον ΕΝΦΙΑ; Μα σε αυτό έχουμε απαντήσει χιλιάδες φορές. Εσείς θα απαντήσετε γιατί νομοθετήσατε τον ΕΝΦΙΑ;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Γιατί δεν τον καταργήσατε;

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ναι το επαναλαμβάνετε, κύριε Υπουργέ, καταλαβαίνω την αμηχανία σας, αλλά το βασικό πολιτικό επιχείρημα είναι ότι επί κυβέρνησης Νέας Δημοκρατίας νομοθετήθηκε ο ΕΝΦΙΑ, η πιο βάρβαρη φορολογική επιβάρυνση και πρέπει εμείς να απολογούμαστε γι’ αυτό το ζήτημα και όχι εσείς που το νομοθετήσατε. Απαντήστε λοιπόν σε αυτό και απαντήστε στο αν θα υιοθετήσετε ή όχι την πρόταση του Οικονομικού Επιμελητηρίου της Ελλάδος για θέσπιση ενός ενιαίου φόρου απλού και κοινωνικά δίκαιου που θα επιβάλλεται στη συνολική αξία της ακίνητης περιουσίας και όχι σε κάθε ακίνητο ξεχωριστά. Αυτή είναι η θέση του Οικονομικού Επιμελητηρίου της Ελλάδος, όπως προκύπτει από συγκεκριμένη δημοσιοποίηση των θέσεων του, δεν λέω ότι έγινε επί κυβέρνησης ΣΥΡΙΖΑ και τώρα έχει αλλάξει θέση, αλλά αυτή είναι η θέση του Οικονομικού Επιμελητηρίου.

Κλείνω κυρίες και κύριοι βουλευτές και ευχαριστώ κύριε Πρόεδρε, δεν θέλω να επαναλάβω τις δηλώσεις Υπουργών, θέλω όμως να επαναλάβω την πολύ σωστή δήλωση του κυρίου Πέτσα, «δεν πάμε σε εκλογές, γιατί θα χάσουμε».

Ευχαριστώ πολύ για το χρόνο σας.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Εμείς ευχαριστούμε.

Τον λόγο έχει ο κύριος Υπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε Πρόεδρε. Κύριε συνάδελφε, έχετε ρωτήσει επανειλημμένως πόσο θα είναι η μείωση του βεβαιωμένου ΕΝΦΙΑ με τα εκκαθαριστικά του 2022, σας είπαμε για τα φυσικά πρόσωπα 360 εκατομμύρια ευρώ. Θα προστεθεί στη μείωση που κάναμε το 2019, στον πρώτο μήνα της διακυβέρνησης, συνολική μείωση στον βεβαιωμένο ΕΝΦΙΑ στα εκκαθαριστικά που πήραν οι φορολογούμενοι το 2018, τα τελευταία εκκαθαριστικά ΕΝΦΙΑ επί δικής σας κυβέρνησης, έναν ΕΝΦΙΑ που το κάνατε «σημαία» ότι θα το καταργούσατε και δεν μας είπατε τον λόγο γιατί δεν τον καταργήσατε, αποφεύγεται, μειωμένο κατά 920 εκατομμύρια ευρώ σε σχέση με το 2018 θα δουν τα φυσικά πρόσωπα στα εκκαθαριστικά τους φέτος, στο επόμενο δίμηνο. Αυτό έκανε η κυβέρνηση της Νέας Δημοκρατίας, η κυβέρνηση του Κυριάκου Μητσοτάκη. Επαναλαμβάνω εκκαθαριστικά με μειωμένο ΕΝΦΙΑ πήραν στα χέρια τους οι φορολογούμενοι πολίτες για πρώτη φορά με κυβέρνηση του Κυριάκου Μητσοτάκη. Τελεία και παύλα.

Δεύτερον επειδή λέτε συνέχεια για αυξήσεις φόρων. Είναι θράσος η κυβέρνηση των φόρων, επιβάλατε 29 φόρους, εγώ το έχω πει εδώ, γιατί το λέτε συνέχεια ότι θα φέρετε χαρτιά και ποιος το λέει. Δεν είπα ποτέ νέους φόρους, 29 φόρους επιβάλατε επί κυβέρνησης ΣΥΡΙΖΑ-ΑΝΕΛ. Μερικοί ήταν νέοι, άλλοι ήταν αυξήσεις. Σας θυμίζω μερικούς νομούς να τους δείτε, γιατί τους ξεχνάτε, κοντή η μνήμη σας, ν.4389/2016, επιβάλλατε άμεση και έμμεση φορολογία σε όλους και σε όλα. Όσο για το τσίπουρο και το πώς θα πάμε στην περιοχή μας να πούμε πως αυξήσαμε το φόρο από το 1,5 ευρώ στο 3,70 ευρώ, θα πούμε στους πολίτες στις περιοχές μας που ασχολούνται με τη συγκεκριμένη επιχείρηση, επιτηδευματίες και μη, κατά κύριο επάγγελμα αγρότες ή αγρότες ειδικού καθεστώτος, μικροί παραγωγοί διήμεροι, ότι εμείς με την πολιτική σας, την πολιτική της κυβέρνησης του ΣΥΡΙΖΑ βρήκαμε τον φόρο μετά από καταδικαστική απόφαση 24,5 ευρώ το λίτρο το άνυδρο. Αυτό παραλάβαμε από εσάς, από την πολιτική σας και τον κανονικό συντελεστή των 24,5 ευρώ ανά λίτρο άνυδρο, σε αυτό το περιβόητο που λέτε τσίπουρο, τσικουδιά και τόσο πολύ κόπτεστε, τον μειώσαμε κατά 85% στο συγκεκριμένο προϊόν. Άρα αυτό που έκανε η κυβέρνηση του Κυριάκου Μητσοτάκη και εδώ είναι να μειώσει το φόρο με μια συνολική προσπάθεια της κυβέρνησης των υπηρεσιών και όλων όσων συνέδραμαν.

**ΤΡΥΦΩΝ ΑΛΕΞΙΑΔΗΣ( Εισηγητή της Μειοψηφίας):** Άλλα λέτε εδώ, διαβάστε την Έκθεση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Υφυπουργός Οικονομικών):** Ήταν 24,5 ευρώ το λίτρο και το κάναμε 3,70 ευρώ το λίτρο το άνυδρο. Αυτό θα πούμε στην περιοχή μας. Αυτό ξέρουν όλοι και στη διαβούλευση που κάναμε μαζί τους με την ομοσπονδία και με τους 18 τοπικούς συλλόγους αμβικούχων - αμπελοκαλλιεργητών που στη συντριπτική τους πλειοψηφία το κατάλαβαν και συναινούν σε αυτή την προσπάθεια. Κατάλαβαν την προσπάθεια που κάναμε από το Σεπτέμβρη του 2019 μετά την καταδικαστική απόφαση του Ευρωπαϊκού Δικαστηρίου, μετά από 4.5 χρόνια δικής σας πολιτικής.

Ευχαριστώ κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Εμείς ευχαριστούμε τον κύριο Υφυπουργό.

Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ(Ειδική Αγορήτρια του ΚΚΕ):** Ευχαριστώ κύριε Πρόεδρε. Θα μιλήσω από δω εν όψει και της αυριανής συζήτησης της Ολομέλειας δεν θα επαναφέρω ζητήματα, στα οποία αναφερθήκαμε εκτενώς στις προηγούμενες Επιτροπές. Συνοψίζοντας, γιατί η συνολική λογική του νομοσχεδίου νομίζω πιο εμβληματικά τα ζητήματα που αφορούν τον Πτωχευτικό Κώδικα και θα πω και μια κουβέντα για τον ΕΝΦΙΑ και τα φορολογικά μέτρα, δείχνουν ότι η κυβέρνηση όχι απλά δεν αντιμετωπίζει τα προβλήματα που με τη διαχρονική πολιτική έχει διαμορφώσει, γιατί και τα ζητήματα γύρω από τον Πτωχευτικό Κώδικα, δηλαδή αυτό που παρουσιάζει η κυβέρνηση ως διευκόλυνση για τους πιο ευάλωτους και μιλάμε για ανθρώπους χαμηλών εισοδημάτων ούτε καν με βάση τα σημερινά δεδομένα των 30.000 ευρώ, μιλάμε για 7 με 8 χιλιάδες ετήσιο εισόδημα. Προσπαθεί στην πραγματικότητα να καλύψει τον χρόνο από τις συνέπειες που έχουν διαμορφωθεί από την κατάργηση της προστασίας της πρώτης κατοικίας και όχι να το καλύψει με επέκταση, με διεύρυνση της προστασίας, αλλά με το να σπρώχνει πιο γρήγορα αυτά τα πιο εξαθλιωμένα τμήματα της κοινωνίας στο να χάσουν, να βγουν από το σπίτι τους μια ώρα αρχύτερα, να μεταβιβάσουν την κυριότητα του σπιτιού τους και με αυτή την υποτιθέμενη συνεισφορά του κράτους να πληρώνουν ενοίκιο στο σπίτι τους μέχρι να πέσει «ο πέλεκυς» του πλειστηριασμού.

Επομένως, δεν πρόκειται στην πραγματικότητα για επίλυση προβλημάτων αλλά για ένα μπάλωμα που προσπαθεί να αντιμετωπίσει τις συνέπειες της δικής σας πολιτικής. Δεν θα συζητήσω καθόλου για το ζήτημα του ΕΝΦΙΑ, γιατί πραγματικά προκαλεί τη νοημοσύνη και το λαϊκό αίσθημα, να αντιπαρατίθεστε εδώ και να κάνετε μικροπολιτική, για έναν νόμο άδικο που το παραδέχεστε όλοι ότι είναι ένας άδικος νόμος, ένας νόμος που υποτίθεται είναι προσωρινός στο πλαίσιο των μνημονίων, τον εφάρμοσαν όλες οι κυβερνήσεις και του ΠΑΣΟΚ και της Νέας Δημοκρατίας και του ΣΥΡΙΖΑ, και κοκορομαχείτε εδώ πέρα ποιος φταίει περισσότερο, που παρά την υποτιθέμενη έξοδο από τα μνημόνια κανείς δεν κουβεντιάζει για την κατάργησή του. Ήταν ή δεν ήταν ένας προσωρινός υποτιθέμενος μνημονιακός φόρος, και γιατί πρέπει να πανηγυρίζουμε σήμερα για την μείωση που να δούμε σε τι βαθμό όποια κι αν είναι, γιατί μιλάμε και για ταυτόχρονη άνοδο των αντικειμενικών αξιών, σε ποιον θα είναι μεγαλύτερη η ανακούφιση, στις μικρές ή τις μεγαλύτερες ιδιοκτησίες, μένει να το δούμε. Αλλά, δεν μπορεί να συζητάμε σήμερα και να μας ζητάτε να πανηγυρίζουμε για το γεγονός ότι διατηρείται στην πραγματικότητα μονιμοποιείται-αυτές ήταν οι δηλώσεις-ο ΕΝΦΙΑ, αλλά, θα πρέπει να γιορτάζουμε που μειώνεται το ποσοστό του.

Φυσικά και περιμέναμε μέχρι και σήμερα, να έρθουν και να δούμε και στην Επιτροπή τα υποτιθέμενα μέτρα που ανακοίνωσε ο Πρωθυπουργός, όμως χωρίς να έχουμε αν θέλετε και αυταπάτες, για το τι θα περιλαμβάνουν αυτά τα μέτρα. Ήδη, οι αντιδράσεις από την εξειδίκευση των μέτρων είναι ο χλευασμός, γιατί αποτελεί πραγματικά εμπαιγμό προς τα λαϊκά στρώματα που βυθίζονται από τις συνέπειες της ακρίβειας, τα ποσά και οι διευκολύνσεις που υποτίθεται ανακοινώσατε. Γιατί πραγματικά είναι εμπαιγμός να θεωρείτε αυτά ως μέτρα ανακούφισης, όσο οι παράγοντες και οι αιτίες που ευθύνονται για την ενεργειακή φτώχεια, τις ανατιμήσεις και την ακρίβεια, ζουν και βασιλεύουν, δεν τις αγγίζουν αυτά τα μέτρα, πολύ περισσότερο που είναι πραγματικά σταγόνα στον ωκεανό. Χωρίς βέβαια να πιστεύουμε ότι πραγματικά οποιοδήποτε μέτρο που εντάσσεται σε αυτή την πολιτική, που στην πραγματικότητα διατηρεί και ανακυκλώνει τα αποτελέσματα της ευρωενωσιακής πολιτικής της απελευθέρωσης της ενέργειας, της απολιγνιτοποίησης, της υποτιθέμενης πράσινης μετάβασης και των ενεργειακών ανταγωνισμών που εφαρμόζουν οι ελληνικές κυβερνήσεις όλες και τις πληρώνουν πολύ ακριβά οι λαοί, όπως με τον πιο σκληρό τρόπο σήμερα το βλέπουμε να συμβαίνει και στην Ουκρανία.

Και βέβαια, ότι όσο η πυξίδα της κυβέρνησης θα παραμένει η επιλεκτική επίκληση των αντοχών της οικονομίας, μόνο όταν πρόκειται να συνεισφέρει να στηρίξει και να βοηθήσει τους εργαζόμενους τα λαϊκά στρώματα και όχι βέβαια όταν πρόκειται να δώσει ζεστό χρήμα και επιδοτήσεις σε μεγάλους επιχειρηματικούς ομίλους, για να ενισχύσει αν θέλετε τα κέρδη των λίγων, η κατάσταση θα είναι ίδια και χειρότερη. Γιατί η πραγματική ανακούφιση μπορεί να έρθει μόνο σήμερα τουλάχιστον, σε αυτές τις συνθήκες της μεγάλης ακρίβειας, μόνο μέσα από την κατάργηση του ειδικού φόρου κατανάλωσης και του ΦΠΑ στην ενέργεια και στα καύσιμα, σε είδη πλατιάς λαϊκής κατανάλωσης, με τις ουσιαστικές αυξήσεις στους μισθούς και μέτρα ουσιαστικής προστασίας των αυτοαπασχολουμένων και των αγροτών.

Παρουσιάζετε εδώ ως στήριξη και βοήθεια στους αγρότες, τη μείωση του φόρου στα λιπάσματα και έναν μάλλον υποτιθέμενο μηδενικό ειδικό φόρο κατανάλωσης, η επιστροφή στον ειδικό φόρο κατανάλωσης πετρελαίου, που όμως διαψεύδεται αν θέλετε κι από τα ίδια τα νούμερα το ότι θα είναι πράγματι μηδενικό, ότι θα αφορά όλους τους αγρότες και όλες τις ποσότητες πετρελαίου που χρησιμοποιούν. Και λέμε γιατί, γιατί η κυβέρνηση μιλάει-αν και στο νομοσχέδιο δεν υπάρχει κοστολόγηση του συγκεκριμένου μέτρου-για τα ακοστολογημένα μέτρα, όμως, σύμφωνα και με τα όσα ο ίδιος ο Υπουργός Αγροτικής Ανάπτυξης επανέλαβε στη συνάντηση με τους αγρότες την Παρασκευή στην Παναγροτική κινητοποίηση, πρόκειται για τα 60 εκατομμύρια επιστροφή φόρου που έχει υποσχεθεί η κυβέρνηση, ένα μήνα πριν όταν συνάντησε τους αγρότες που βρισκόντουσαν στα μπλόκα. Βέβαια, από τη μέρα που έφυγαν οι αγρότες από τα μπλόκα μέχρι σήμερα, η τιμή του πετρελαίου εκτινάχθηκε από το 1,5 ευρώ στα 2 και τα 60 εκατομμύρια παραμένουν τόσα ως υπόσχεση για την επιστροφή φόρου. Την ίδια στιγμή, η τιμή της μεγαβατώρας στο ρεύμα ανέβηκε κατά 42%, εκτινάχθηκαν ακόμη περισσότερο το κόστος στα λιπάσματα, τα φυτοφάρμακα και τις ζωοτροφές.

Ποια είναι η ανακούφιση που προτείνετε; Ψίχουλα για το πετρέλαιο και μια μείωση του ΦΠΑ, που στην πραγματικότητα για τη μεγάλη πλειοψηφία των αγροτών που τηρούν βιβλία και έχουν επιστροφή φόρου, θα είναι πολύ μικρή η ελάφρυνση σε σχέση με αυτό που πραγματικά έχουν ανάγκη, σε σχέση με ένα κόστος και μια τιμή των λιπασμάτων και των ζωοτροφών και λοιπά, που είναι πράγματα απλησίαστα και δυσκολεύουν πάρα πολύ την επιβίωση των αγροτών. Άρα, συνεχίζουν να διεκδικούν οι αγρότες ουσιαστικά μέτρα προστασίας για να μειωθεί το κόστος παραγωγής και να μπορούν να συνεχίσουν να μένουν στη γη τους, να καλλιεργούν και να παράγουν. Όπως βέβαια και μια σειρά άλλα μέτρα, που αφορούν τις αποζημιώσεις από τον ΕΛΓΑ που παραμένουν κουτσουρεμένες και λοιπά. Μέτρα για φθηνό ρεύμα και πετρέλαιο, που είναι πολύ μακριά από αυτά που σήμερα προτείνει η κυβέρνηση και φέρνει προς νομοθέτηση.

Γι’ αυτό και οι ίδιοι οι αγρότες αν θέλετε, συνεχίζουν, παραμένουν, διεκδικούν και αγωνίζονται για την πραγματική προστασία τους και όχι βέβαια γι’ αυτά που τους παρουσιάζεται και δεν αποτελούν τίποτα άλλο παρά εμπαιγμό. Τα υπόλοιπα θα τα πούμε και αύριο στην συζήτηση στην Ολομέλεια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ κύριε Πρόεδρε. Το 2019 κύριε Παπαδημητρίου δεν πήγαινε καλύτερα, αντίθετα, είχε μειωθεί ο ρυθμός ανάπτυξης. Δεν είναι σωστό, να επικαλούμαστε την πανδημία αργότερα αν ήταν λανθασμένα τα lockdowns, όπως ούτε τον πόλεμο σήμερα, για την ακρίβεια που είχε ήδη εκτοξευθεί το 2021 φτάνοντας στο 6,2% τον Ιανουάριο και στο 14% για τα χαμηλά εισοδήματα, σύμφωνα με την ΓΣΕΕ. Όσο για τα ενοίκια, είναι το μεγάλο πρόβλημα της εποχής, αφού σε συνδυασμό με το ενεργειακό κόστος και την ακρίβεια, καθιστούν μη βιώσιμους τους οικογενειακούς προϋπολογισμούς.

Παρεμπιπτόντως κύριε Υπουργέ, είναι πράγματι 11 δισεκατομμύρια ευρώ τα κόκκινα δάνεια της πανδημίας όπως θα καταθέσουμε στα πρακτικά; Εάν ναι, τι ακριβώς μέτρα θα ληφθούν. Συνεχίζοντας επί των άρθρων στο 21 στην παράγραφο 2, εάν δεν τηρηθούν οι προϋποθέσεις όπως εάν δεν πληρωθεί ένα μίσθωμα, παύει η συνεισφορά του δημοσίου.

Δηλαδή, με απλά λόγια πετιέται ο ευάλωτος οφειλέτης στο δρόμο.

Στο άρθρο 22 σε περίπτωση διακοπής της συνδρομής, εκπίπτει αναδρομικά η συνεισφορά του δημοσίου στην παράγραφο 2. Σημαίνει πως χάνουν οι τράπεζες το ποσόν και θα ζητηθεί από τον οφειλέτη, κατά την εκκαθάριση της πτώχευσης;

Στο άρθρο 23, γιατί επιβάλλεται τόκος 2% στην επιστροφή των καταβληθέντων, σε περίπτωση έκπτωσης του οφειλέτη; Είναι τιμωρητικό; Εάν είναι λόγω πληθωρισμού, θα πρέπει να ορίζεται διαφορετικά.

Στο άρθρο 25 πρέπει να διευκρινιστεί ποιοι θα οριστούν ως ελεγκτικοί φορείς για τη διενέργεια εξαμηνιαίων ελέγχων, τι θα περιλαμβάνουν και ποιες θα είναι οι κυρώσεις εάν δεν τηρούνται οι προϋποθέσεις του παρόντος.

Ενώ στο άρθρο 26 δίνονται εξουσίες για τον καθορισμό όρων καταβολής στον Υπουργό Οικονομικών, στον Υπουργό Ψηφιακής Διακυβέρνησης και στον Υπουργό Εργασίας, που ασφαλώς δεν μπορεί να γίνουν αποδεκτές.

Στο άρθρο 27 που αφορά τον Ειδικό Φόρο Κατανάλωσης στο προϊόν απόσταξης των μικρών αποσταγματοποιών, έχουμε ήδη αναφερθεί, σημειώνοντας εδώ πως η Ευρωπαϊκή Ένωση έχει δώσει απαλλαγή σε κάποια ποτά, όπως το ρούμι που παράγονται σε υπερπόντια εδάφη της Γαλλίας, καθώς επίσης τα ποτά των περιοχών Μαδέιρα και Αζόρες της Πορτογαλίας έως το 2027.

Η ερώτησή μας εδώ είναι εάν έχει διεκδικηθεί μια ανάλογη απαλλαγή για την Ελλάδα.

Υπάρχουν επιπλέον μέτρα αποθάρρυνσης των παραγωγών και καταστροφής αυτού του τομέα, εκτός από τον Ειδικό Φόρο Κατανάλωσης, αφού περιορίζει την παραγωγή στα διήμερα αποστακτήρια.

Στο άρθρο 30 καθορίζεται Ειδικός Φόρος Κατανάλωσης 102 € ανά εκατόλιτρο τελικού προϊόντος για τα ενδιάμεσα προϊόντα του άρθρου 88 του νόμου 2960/2001, τα οποία όμως δεν ορίζονται ονομαστικά. Πάντως, στην ιστοσελίδα της Ευρωπαϊκής Ένωσης φαίνεται πως είναι το τζιν και το πόρτο, ενώ ελάχιστος Ειδικός Φόρος Κατανάλωσης για την κατηγορία είναι 45€ ανά εκατόλιτρο. Υιοθετείται εδώ υψηλότερος Ειδικός Φόρος Κατανάλωσης από τον ελάχιστο;

Το άρθρο 33 είναι θετικό, εάν αναφέρεται σε μικρούς ζυθοποιούς, σε μια δραστηριότητα πραγματικά μικρή, που βοηθάει τις τοπικές κοινωνίες και το τουριστικό προϊόν. Περιγράφει επίσης υπό ποιες προϋποθέσεις καθορίζεται το οικονομικά ανεξάρτητη με βάση τη μετοχική σχέση.

Τι προβλέπεται, όμως, εάν μια επιχείρηση δεν έχει μετοχική σχέση με μια άλλη μεγαλύτερη, αλλά ενδεχομένως δέσμευση για συμβολαιακή παραγωγή ή για δανεισμό; Δεν πρόκειται για πλεονέκτημα εις βάρος των άλλων;

Τα άρθρα 34 και 35 είναι πολύ γραφειοκρατικά, ειδικά για τους μικρούς παραγωγούς στην επαρχία. Είναι δυνατόν να έχει λογική το ότι με απόφαση του Υπουργού Οικονομικών θα μπορούν να καθορίζονται λεπτομέρειες, όπως ποιος μικρός αποσταγματοποιός θα μπορεί να αποστάζει και άλλα φρούτα, εκτός από τα αρχικά στην παράγραφο 2 β΄ του άρθρου 35;

Με το άρθρο 40 ουσιαστικά καταργείται ο συμπληρωματικός ΕΝΦΙΑ για τα φυσικά πρόσωπα, ενώ παραμένει ως έχει για τα νομικά πρόσωπα. Βέβαια, στη θέση του συμπληρωματικού ΕΝΦΙΑ φυσικών προσώπων έρχεται η προσαύξηση ΕΝΦΙΑ φυσικών προσώπων με το επόμενο άρθρο 43, κλιμακούμενη αναλογικά για περιουσίες αξίας άνω των 500.000 €, γεγονός που σημαίνει πως ουσιαστικά δεν αλλάζει κάτι, αλλά απλά τροποποιείται η ονομασία της επιπλέον επιβάρυνσης.

Στο άρθρο 41 η προσθήκη γγ΄, με την οποία συμπεριλαμβάνεται ως υποκείμενος ΕΝΦΙΑ ο μετά αποποίησης κληρονόμος, είναι κατά την άποψή μας ατελής, επειδή εμπεριέχεται ο κίνδυνος να επιβαρύνονται με ΕΝΦΙΑ μακρινοί συγγενείς που ενδεχομένως δεν γνωρίζουν την κληρονομιά, έτσι ώστε να την αποποιηθούν. Το αποτέλεσμα θα είναι να κινδυνεύουν να βρεθούν με καταχρεωμένες κληρονομιές και να κληθούν να πληρώσουν επιπλέον ΕΝΦΙΑ ή να οδηγηθούν σε δικαστικούς αγώνες για να απαλλαγούν.

Το άρθρο 42 είναι μεν εύλογο, αλλά γιατί μόνο έως το 2023; Για να υποσχεθεί η Κυβέρνηση στις εκλογές πως εάν εκλεγεί θα το επεκτείνει; Δεν είναι όμως απαράδεκτο το ότι απαιτείται δελτίο επανελέγχου ή έκθεσης αυτοψίας ή πρωτοκόλλου αυτοψίας επικινδύνως ετοιμόρροπου κτιρίου; Δηλαδή, εάν κάποιος έχει πάθει σοβαρές ζημιές, έχει καεί η οικοσκευή του και το σπίτι του είναι ακατοίκητο προς επισκευή, θα πρέπει να πληρώνει κανονικά ΕΝΦΙΑ;

Κατά την άποψή μας, θα πρέπει να απαλλαγεί οριζόντια ολόκληρη περιοχή για μία πενταετία, ανεξάρτητα από τις ζημιές, για να αναρρώσει οικονομικά, έστω με αυτό τον τρόπο.

Στο άρθρο 43 είναι δεκτή η μείωση για τα οικόπεδα. Εντούτοις φαίνεται πως είναι περισσότερο ωφελημένοι οι ιδιοκτήτες οικοπέδων με πολύ μεγάλη μοναδιαία αξία, ενώ είναι απαράδεκτη η ρύθμιση για τις περιοχές της Αρχαίας Ολυμπίας, που ενώ είχαν καεί τους δίνετε μόνο μια μικρή μείωση της φορολογικής ζώνης για φέτος.

Στο άρθρο 44 απαλλάσσεται από τον ΕΝΦΙΑ το Υπερταμείο των Ξένων για τα πολλά ακίνητα που πήρε χωρίς αποτίμηση, ενώ πληρώνουν τα νομικά πρόσωπα δημοσίου δικαίου χωρίς λόγο, αφού απλά μεταφέρονται τα χρήματα από τη μία τσέπη στην άλλη;

Τι έχει γίνει με τις διεκδικήσεις μη πληρωμής ΕΝΦΙΑ από τις τράπεζες και τους κερδοσκόπους για τα πάγια του «Ηρακλής», όπως θα καταθέσουμε στα πρακτικά; Ισχύει;

Σωστό, πάντως, θα είναι να απαλλάσσονται ανάλογα οι ιδιωτικές επιχειρήσεις για τα ακίνητά τους που χρησιμοποιούν για την άσκηση της δραστηριότητάς τους και όχι για επένδυση.

Στο άρθρο 46 -τζάμπα ρωτάω- σημειώνουμε μόνο πως δημιουργείται νομοθετικό κενό με την προσθήκη της έννοιας του συμβιούντα μαζί με τους συζύγους, κάτι που προφανώς θα απαιτήσει ακόλουθες διευκρινιστικές εγκυκλίους. Τι θα καλύπτει;

Στο άρθρο 50 αναφερθήκαμε ήδη και θα έπρεπε να είχε μειωθεί ο Ειδικός Φόρος Κατανάλωσης στο πετρέλαιο κίνησης από καιρό, ενώ είναι πλέον απόλυτη ανάγκη, όπως επίσης η κατάργηση του πράσινου τέλους του κυρίου Χατζηδάκη.

Επιπλέον, θα πρέπει να εξεταστεί ανάλογη μείωση για τους επαγγελματίες, όπως για τις μεταφορές, έτσι ώστε να μειωθεί το κόστος των προϊόντων και να μη χρειάζονται επιδόματα.

Στο άρθρο 55 γίνεται ειδική αναφορά στο να περιλαμβάνονται κεφαλαιακές εταιρίες που το δημόσιο συμμετέχει με ποσοστό 100%. Ποιες είναι αυτές οι εταιρείες; Η ΕΕΤΑΑ; Είναι σωστό το ότι όχι μόνο δεν έχει αποτιμήσει και δεν έχει πληρώσει φόρους μεταβίβασης στα πάγια της, αλλά δεν επιτρέπει καν τον έλεγχό της που εκκρεμεί; Είναι δυνατόν να ζητάει γνωμάτευση δικηγόρου πρώην Βουλευτή της Νέας Δημοκρατίας, να εξαιρεθεί του ελέγχου; Αυτές είναι οι μεταρρυθμίσεις των μνημονίων;

Με το άρθρο 60 δίνονται φορολογικά κίνητρα για την απαλλαγή από δωρεές κινητών και από τη μεταβίβαση ακινήτων, όπου στην ουσία μια ΜΚΟ που δεν φορολογείται λαμβάνει χωρίς φόρους μεταβίβασης πάγια ή κινητά, ενώ στη συνέχεια θα μπορεί να δίνει κάποιες μετοχές ή να προσφέρει άλλου είδους ωφέλεια στους παραχωρητές.

Όλα αυτά παρέχονται σε μια ελεύθερη επιχειρηματική ζώνη στη Θεσσαλονίκη, ελληνικών και αμερικανικών συμφερόντων, με ισχυρή εμπλοκή στο θέμα των Σκοπίων.

Πρόκειται για μια απαράδεκτη μεθόδευση που δεσμευόμαστε να κάνουμε ό,τι μπορούμε για να επανεξεταστεί, όπως επίσης όλες οι φοροαπαλλαγές της Thess INTEC Α.Ε. και του Υπερταμείου.

Συνοπτικά στο άρθρο 61 το Family Office είναι ένα εργαλείο που δίνει τη δυνατότητα σε ιδιώτες με μεγάλη οικονομική επιφάνεια να προβαίνουν σε επενδύσεις με πολύ χαμηλή φορολόγηση, εν προκειμένω με φόρο μόλις 1,7%. Το ενδιαφέρον στοιχείο είναι πως το πρώτο Family Office που δημιουργήθηκε στην Ελλάδα, ήταν εκείνο της κυρίας Λάτση, της Μαριάννας Λάτση, ενώ λίγες ημέρες μετά την ψήφιση του νόμου, το Family Office της κυρίας Λάτση αγόρασε το 7,6% της ΤΕΡΝΑ. Μέσα σε 20 ημέρες δηλαδή, αφού τέθηκε σε ισχύ ο συγκεκριμένος νόμος, πρόλαβε το Fund να ιδρυθεί, να μεταφέρει κεφάλαια και να επενδύσει.

Με την παρούσα διάταξη πλέον τα Family Offices θα καλύπτουν και τα κοινόχρηστα των σπιτιών των ιδιοκτητών τους, αφού συμπεριλαμβάνονται τα κόστη διαβίωσης και φιλανθρωπίας. Θα υπάρξει κάποια ρύθμιση, σχετικά με το τι θα θεωρείται κόστος διαβίωσης;

Στο άρθρο 62 γιατί δεν δρομολογείται μια διάταξη που να λέει πως το Υπερταμείο κάνει ό,τι θέλει και δεν πληρώνει τίποτα; Έτσι θα αποφεύγαμε τις συνεχείς νομοθετήσεις προς όφελός του.

Το άρθρο 64 δρομολογεί πολλές ρυθμίσεις για τους δικαστικούς λειτουργούς του Νομικού συμβουλίου του Κράτους που ορίζονται διαιτητές ή επιδιαιτητές, με τις αμοιβές τους και με αρκετή αδιαφάνεια.

Η πλέον εξοργιστική και χαριστική ίσως, ρύθμιση είναι αυτή του άρθρου 65, με την οποία μπορεί να παραχωρείται σε τουριστικά καταλύματα η απλή χρήση αιγιαλού παραλίας, όχθης ή παρόχθιας ζώνης χωρίς δημοπρασία. Πώς καθορίζεται το αντάλλαγμα, αφού δεν γίνεται διαγωνισμός; Κατά την ΚΥΑ του άρθρου 7 παράγραφος 1 καθορίζεται από το αρμόδιο όργανο του Δήμου. Είναι δυνατόν; Εκτός αυτού για το 2022 ορίζεται στο 65% του ποσού που θα ήταν κανονικό, γεγονός φυσικά απαράδεκτο.

Τέλος, κάτι ανάλογο συμβαίνει και με το άρθρο 66, όπου δίνονται παρατάσεις κ.λπ., ενώ η χρήση δύναται να παραχωρηθεί μόνο με απόφαση του Υπουργού Οικονομικών, κατά παρέκκλιση και όχι με διαφανείς αξιοκρατικές διαδικασίες, όπως άλλωστε θα έπρεπε.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Σας ευχαριστούμε πολύ, κύριε Βιλιάρδο.

Το λόγο έχει ο κύριος Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Σας ευχαριστώ πολύ, κύριε Πρόεδρε. Πραγματικά είναι ευκαιρία σήμερα να ευχαριστήσουμε όλους αυτούς τους ανθρώπους, γυναίκες και άντρες, που έχουν αναλάβει την απολύμανση των χώρων εν μέσω covid-19, χωρίς να έχουν κάποια ιδιαίτερη εκπαίδευση και προστασία, πολύ συχνά.

Το θέμα μας εδώ, είναι, σε μεγάλο βαθμό ο ΕΝΦΙΑ.

Πριν, όμως, από αυτό, θέλω να καταδικάσω για ακόμη μια φορά και δεν θα συνηθίσουμε ποτέ να εισάγονται νομοσχέδια σε αυτή την Επιτροπή και σε άλλες Επιτροπές -τα ίδια είπαμε και στην Επιτροπή Παραγωγής και Εμπορίου, τα οποία να μπαίνουν- και να ψηφίζονται στην Ολομέλεια λίγες μέρες αφού κατατεθούν στη Βουλή, όταν ο Κανονισμός της Βουλής, προβλέπει, ότι από τη στιγμή της κατάθεσης στη Βουλή μέχρι την ψήφιση -και αν δούμε τις προθεσμίες που προβλέπει- είναι πάνω από ενάμιση μήνα. Και με ιδιαίτερη χαρά θέλω να σας τα καταθέσω και αναλυτικά, όλα αυτά. Είναι κάτι το οποίο παραβιάζεται σε κάθε νόμο, δεν υπάρχει ούτε ένας νόμος σε αυτή τη Βουλή από αυτή την Κυβέρνηση που να έχει σεβαστεί τον Κανονισμό της Βουλής, ξέρω ότι αντίστοιχα έκανε και η προηγούμενη, όμως αυτό δεν δίνει καμία δικαιολογία ούτε σε αυτή και ούτε και σε κάποια επόμενη. Εμείς, δεν πρόκειται να συνηθίσουμε ποτέ, τη διαρκή παραβίαση του Κανονισμού της Βουλής.

Σε ότι αφορά το θέμα του ΕΝΦΙΑ. Παρά τις διακηρύξεις της Κυβέρνησης είναι μηδενικά τα οφέλη για τη συντριπτική πλειοψηφία των ανθρώπων που παρακολουθούν αυτή τη στιγμή τη Βουλή, των ανθρώπων που ζουν σε αυτή τη χώρα, καθώς οι ιδιοκτήτες ακινήτων με αντικειμενική αξία ως 80.000 ευρώ δεν έχουν καμία έκπτωση στον ΕΝΦΙΑ.

Ελάχιστη έκπτωση έχουν οι ιδιοκτήτες ακινήτων ως 200.000 ευρώ, ένα αρκετά υψηλό ποσό, που θα έχουν ελαφρύνσεις λίγων δεκάδων ευρώ. Σχετικά κερδισμένοι είναι οι ιδιοκτήτες ακινήτων μεγάλων εμβαδών πάνω από 120 τετραγωνικά, που έχουν μια έκπτωση γύρω 100 ευρώ. Ενώ οι πραγματικά ωφελημένοι είναι αυτοί που έχουν πολλά ακίνητα, κανένα από αυτά δεν ξεπερνά τις 400.000 ευρώ, αλλά μπορεί να έχουν πολλά ακίνητα των 350.000 ή των 300.000 ευρώ, οι οποίοι όντος απαλλάσσονται από ένα συμπληρωματικό φόρο.

Όλα αυτά -και δεν θα σταματήσω να το επαναλαμβάνω- σχετικοποιούνται με την αύξηση των αντικειμενικών αξιών και σχετικοποιούνται όχι για όλους τους πολίτες, γιατί δεν αυξήθηκαν παντού οι αντικειμενικές αξίες. Μιλάμε, για το μεγάλο αριθμό ακινήτων και για τη μεγάλη αντικειμενική αξία. Όμως οι αξίες μειώθηκαν εκεί που ήταν υψηλές, όπως μειώθηκαν στην Κηφισιά, την Εκάλη, τη Φιλοθέη, το Διόνυσο και τη Βούλα, δηλαδή, στις πιο ακριβές περιοχές της Αθήνας.

Υπήρχαν περιοχές που δεν αυξήθηκαν και ούτε μειώθηκαν. Ποιες είναι αυτές; Το Λαγονήσι, το Ψυχικό και το Μαρούσι.

Ενώ αντίστοιχα υπήρχαν κάποιες περιοχές που εκτινάχθηκαν οι αντικειμενικές αξίες και αυτές οι περιοχές δεν είναι άλλες από τις περιοχές π.χ. της Δυτικής Αθηνάς. Είμαι σίγουρος ότι ίδια είναι η κατάσταση και στη Β Πειραιά και σε όλες τις φτωχογειτονιές, π.χ. Άγιοι Ανάργυροι αύξηση έως 40%, Αγία Βαρβάρα έως 30%, Αιγάλεω έως 30%, Ίλιον 40%, Καματερό έως 60%, Περιστέρι ως 30%, Πετρούπολη έως 30% αυξήσεις και στο Χαϊδάρι σχεδόν έως 50%.

Τι σημαίνει αυτή η αύξηση;

Για να τελειώνει και εδώ το αφήγημα της Κυβέρνησης, για δήθεν κοινωνικού προσανατολισμού μέτρα, που δεν είναι.

Η αύξηση σημαίνει ότι από 1/1/22, δηλαδή εδώ και δυόμισι μήνες, έχουμε τεράστιες επιβαρύνσεις για τους κατοίκους των φτωχότερων περιοχών σε γονικές παροχές, φόρους κληρονομιάς, μεταβιβάσεις, τεκμήριο φορολόγησης πρώτης κατοικίας και τέλη στους Ο.Τ.Α..

Επίσης τι σημαίνει αυτό;

Επειδή σε αυτές τις περιοχές έχουμε πολλούς ανθρώπους που ζουν με κοινωνικά επιδόματα, σημαίνει: Ότι σε πολλές περιπτώσεις θα υπάρξουν διακοπές παροχών κοινωνικά ευάλωτων νοικοκυριών, όπως το ειδικό τιμολόγιο ρεύματος και μάλιστα τώρα εν μέσω της ακρίβειας, ελάχιστο εγγυημένο εισόδημα, επίδομα στέγασης και τα λοιπά.

Το ΜέΡΑ 25, έχει ξεκάθαρες προτάσεις και θεωρεί ότι είναι η ώρα, να εφαρμοστούν. Σημαντική μείωση κατά 25% τουλάχιστον και θεωρώ ότι θα πρέπει να είναι και παραπάνω για τη μικρομεσαία ακίνητη περιουσία. Μηδενικός ΕΝΦΙΑ για τη μικρή ακίνητη περιουσία. Για την ανώτερη περιουσία μηδενική μείωση και για την πολύ μεγάλη ακίνητη περιουσία, αύξηση του ΕΝΦΙΑ.

Αυτό θα ήταν λογικό, να συζητάμε αυτή τη στιγμή. Κανένας φόρος ακίνητης περιουσίας στους ανθρώπους, που δεν έχουν αυτή τη στιγμή να βγάλουν τα προς το ζην. Μείωση στους ανθρώπους που σχεδόν δεν έχουν να βγάλουν τα προς το ζην και αύξηση, σε αυτούς που έχουνε. Αυτή, θα ήταν, μια λογική πολιτική και σας ζητάμε εδώ και τρεις συνεδριάσεις, να κινηθείτε προς αυτή την κατεύθυνση. Όμως για ακόμη μία φορά, βλέπουμε, «ένα θέατρο να εξελίσσεται μπροστά στα μάτια μας» και να έχουμε την πρώτη ανάγνωση, την κατ’ άρθρων συζήτηση και τώρα τη δεύτερη ανάγνωση, τρεις ευκαιρίες της Κυβέρνησης να προσαρμοστεί στις παρατηρήσεις της Αντιπολίτευσης και δεν έχω καταλάβει να έχετε υιοθετήσει ένα σημείο. Τότε για ποιο λόγο, έχουμε αυτή τη διαδικασία;

Τυπικά, για να ερχόμαστε να επαναλαμβάνουμε τα ίδια πράγματα και η Κυβέρνηση να μην απαντάει στις προτάσεις και τις παρατηρήσεις μας;

Όχι να τις υιοθετεί, να μην απαντάει καν.

Εμφανίζεστε -εδώ πέρα- ότι έχετε να φέρετε μέτρα και για τους ανθρώπους, που χάνουν τα σπίτια τους. Φέρνετε έναν ενδιάμεσο, «προστασία για τα ευάλωτα νοικοκυριά της πρώτης κατοικίας», στο πλαίσιο του Πτωχευτικού. Τι προβλέπει αυτή η προστασία και ποιους αφορά;

Αφορά τα υπέρ-ευάλωτα νοικοκυριά που έχουν ετήσιο εισόδημα κάτω των 7.000 ευρώ. Τι κάνουν σε αυτά τα νοικοκυριά;

Τους δίνουν μια ενδιάμεση ευκαιρία να χάσουν τα σπίτια τους πιο γρήγορα.

Τι προβλέπει ο Πτωχευτικός;

Ότι αυτοί οι άνθρωποι χάνουν τα σπίτια τους και έχουνε το δικαίωμα να πληρώνουν ενοίκιο για να μένουν στα σπίτια τους. Αν μια φορά αυτά τα ευάλωτα νοικοκυριά εν μέσω όλων των απανωτών κρίσεων από Μνημόνια, σε COVID-19, Lockdown και τώρα η ακρίβεια και ο πόλεμος, αν αυτά τα νοικοκυριά χάσουν μία δόση τους πετάνε εκτός των σπιτιών, που δεν τους ανήκουν πλέον.

Αν καταφέρουνε -είναι αδύνατο- μέσα από τα απανωτά σοκ της ζωής τα υπέρ-ευάλωτα νοικοκυριά να φτάσουν μετά από 10 χρόνια και να μην έχουν χάσει καμία -δόση, μετά από 10 χρόνια να μην έχουν χάσει ούτε μία- δόση, τι συμβαίνει;

Μπορούν να αγοράσουν το σπίτι τους από μηδενική βάση. Θα πληρώσουν το ποσό σαν να ήταν ξένοι, ανεξαρτήτως και αν έχουν πληρώσει το μεγαλύτερο ποσό των δανείων τους, ανεξαρτήτως αν έχουν πληρώσει με τις δόσεις που πληρώνουν - με τα ενοίκια που πληρώνουνε -αν έχουν πληρώσει- την αξία του σπιτιού ξανά και ξανά, ανεξαρτήτως αν αυτή η αξία είναι 40.000 ή 50.000 ευρώ. Αφορά τους ανθρώπους και δεν νομίζω να νομίζει κανείς σας μέσα σε αυτή την αίθουσα αλλά και στην Κυβέρνηση ό,τι με 7.000 ευρώ ετήσιο εισόδημα, έχουν αποταμίευση ή έχουν πρόσβαση στον τραπεζικό δανεισμό.

Στην ουσία, πακετάρετε σε ένα πακέτο κοινωνικής αναλγησίας, το ότι τους πετάτε έξω από το σπίτι και θέλετε να μας πείτε, ότι τους ωφελείτε και έρχεται η κυβέρνηση, βραχυχρόνια και στο μεσοδιάστημα, μέχρι να ολοκληρωθούν λέει ο εγκληματικός Πτωχευτικός Κώδικας και οι ρυθμίσεις του, να επιδοτήσει αυτό το ενοίκιο του σπιτιού, που δεν θα ανήκει πλέον στον κόσμο, εν μέρει, το άλλο μέρος θα το πληρώνουν αυτοί οι άνθρωποι, που μέσα στην ακρίβεια, με 7.000 ετήσιο εισόδημα, έχουν χρήματα, για να πληρώνουν και ενοίκια και για να αγοράζουν σπίτια.

Επιτροπή Κεφαλαιαγοράς. Δίνουν νέες αρμοδιότητες στην Επιτροπή Κεφαλαιαγοράς, στρατηγικό σχέδιο, ετήσιο επιχειρησιακό σχέδιο, Οργανισμό Επιτροπής Κεφαλαιαγοράς, Τι είναι αυτές οι αρμοδιότητες;Είναι αρμοδιότητες, που κατ’ υποχρέωση, η Επιτροπή Κεφαλαιαγοράς, πρέπει να τις μεταφέρει στους ιδιώτες, σε μεγάλες εταιρείες, εξωτερικούς συμβούλους. Είναι ιδιωτικοποίηση αυτής της δημόσιας επιτροπής, δεν είναι Ανεξάρτητη Αρχή η Επιτροπή Κεφαλαιαγοράς, θα πρέπει να δίνει και αυτά τα κομμάτια του σχεδιασμού σε ιδιώτες. Το δοκιμάσατε στον ΕΦΚΑ και είναι τραγελαφικά φαινόμενα στον ΕΦΚΑ, όπου φέρατε τους ιδιώτες, δεν μιλάμε για εταιρείες, φέρατε μεμονωμένα άτομα, καλοπληρωμένα, χρυσοπληρωμένα, για να κάνουν το τίποτα, να βγάλουνε τόσο καιρό μετά 300 συντάξεις, όταν οι δημόσιοι υπάλληλοι βγάζανε χιλιάδες.

Εδώ πέρα, βέβαια, ο στόχος είναι άλλος. Ο στόχος είναι, η Επιτροπή Κεφαλαιαγοράς, ποτέ να μην ελέγξει τις φούσκες του Χρηματιστηρίου, την κερδοσκοπία, δηλαδή, από ιδιώτες σε μεγάλες εταιρείες, έχουμε τη περίπτωση CRETA FARM και FOLLIFOLLIE, τα BLUE CHIPS που λέτε, οι μεγάλες κεφαλαιοποίησης εταιρίες, που έσκασαν σαν βόμβα στην Κεφαλαιαγορά, στο Χρηματιστήριο. Γιατί, πως σκάνε αυτές οι βόμβες η μια μετά την άλλη; Μα σκάνε, όταν έχετε πλέον 60 εργαζόμενους στην Επιτροπή Κεφαλαιαγοράς. Αυξάνετε μάλιστα τις διευθύνσεις και μας είπαν οι εργαζόμενοι, με 12 διευθύνσεις είχατε 60 εργαζόμενους, θα έχετε 60 τώρα με πολλές περισσότερες. Δεν θα έχετε εργαζόμενους για να στελεχώσετε ως διευθυντές. Τι θα έχουν αυτές οι επιτροπές, ένα διευθυντή και έναν εργαζόμενο; Ποιος θα κάνει τους ελέγχους; Μα δεν θέλετε να γίνονται έλεγχοι. Θέλετε πραγματικά να μένει από τον ασφυκτικό έλεγχο της πολιτικής ηγεσίας και το παρουσιάζεται αυτό σαν εκσυγχρονισμό.

Έρχομαι στη δικιά σας ιδεολογική πλευρά να δούμε τα πράγματα, δεν μιλάμε από την πλευρά της Αριστεράς, ως εκσυγχρονισμός. Η μόνη κερδισμένη από τον εκσυγχρονισμό σας είναι οι ιδιώτες, οι εταιρείες, που θα αναλάβουν εξωτερικούς συμβούλους όλα αυτά τα πακέτα. Είναι οπισθοδρόμηση. Χωρίς στελέχη εξειδικευμένα, θα πηγαίνει από σκάνδαλο σε σκάνδαλο η Κεφαλαιαγορά και νομίζω, ότι αυτό θέλετε.

Ολοκληρώνοντας το πέμπτο μέρος, δύο ακόμα προεκλογικής χροιάς, αφού πούμε βέβαια, ότι είναι αστείες οι ρυθμίσεις πλέον που περιγράφεται για τους αγρότες. Αυτό που ζητάμε εμείς για τους αγρότες είναι μηδενικός φόρος καυσίμων, μηδενικό ΦΠΑ στα αγροεφόδια και να προχωρήσουμε επιτέλους σε όλες τις απαραίτητες ρυθμίσεις που ζητάνε και οι ίδιοι οι αγρότες για την ανακούφισή τους αυτή την κρίσιμη στιγμή και ενώ, όταν πάμε στο κομμάτι στο πέμπτο μέρος, τις σκανδαλώδεις ρυθμίσεις, φαίνεται, στο άρθρο 65, χωρίς δημοπρασία παραχώρησης μέχρι το τέλος του χρόνου, απλής χρήσης Αιγιαλού παραλίας, όχθης, παρόχθιας ζώνης, σε όμορα προς τον Αιγιαλό παραλία με λιμνοθάλασσα, λίμνη, ή πλεύσιμο ποταμό, οικόπεδα εκμεταλλεύσιμα ως επιχειρήσεις και μάλιστα, στο 60% του υπολογισθέντος αρχικά ανταλλάγματος, ενώ, στο άρθρο 66, συνεχίζεται τα σκάνδαλα, μέχρι το 2024 παρατείνει τη προθεσμία για τα αυθαίρετα. Που είναι τα αυθαίρετα αυτά; Αυθαίρετες κατασκευές στον Αιγιαλό, στη παραλία, στην όχθη, παρόχθια όχθη, υδάτινο στοιχείο, πυθμένα, υπέδαφος του βυθού της θάλασσας, λιμνοθάλασσας, λίμνης, κοίτης πλεύσιμου ποταμού και ούτω καθεξής και μπορούν να λαμβάνουν, παρόλο που οι εταιρείες αυτές έκαναν αυθαίρετα, να διαρκεί να συνεχίζει η παραχώρηση χρήσης για να συνεχίσουν τα αυθαίρετα.

Δωράκια δεξιά και αριστερά προεκλογικά, σας καλούμε, όμως, αν θέλετε να κάνετε κάποιο δώρο, καταργήστε τον ΕΝΦΙΑ για τους πιο αδύναμους, μειώστε τον ΕΝΦΙΑ για τις μεσαίες και τα μεσαία εισοδήματα, κάντε ουσιαστικές ανακουφίσεις και βέβαια, αυξήστε τον ΕΝΦΙΑ, εκεί δεν τολμάτε, γιατί είναι οι πολιτικοί σας φίλοί, για τους πλούσιους. Θέλετε να κάνετε ένα δώρο; Κάντε το αυτονόητο, αυτό που έπρεπε να είχε γίνει ήδη, καταργήστε τον ΕΝΦΙΑ γι’ αυτούς που δεν έχουν αυτή τη στιγμή. Και αν θέλετε να ωφελήσετε τους ανθρώπους που χάνουν τα σπίτια τους, απαλλάξτε τους από αυτά τα δάνεια που δεν μπορούν να πληρώσουν.

Να θυμίσω τι κάνετε; Το ανάποδο. Διακόσιες χιλιάδες Παλιννοστούντες, που υποτίθεται τους φέρατε για να προστατεύσετε, με τη δική σας λογική, γεωπολιτικά περιοχές, τους βάλατε εκεί πέρα και τώρα τους παίρνετε τα σπίτια, όπως και 6.000 Τσιγγάνους Ρομά, μιλάω για την Αγία Βαρβάρα, άνθρωποι που δεν έχουν εισόδημα πάνω από 3.000 ευρώ, με δάνεια τα οποία τρέχουν στα 2,5 χιλιάδες ευρώ τον χρόνο και με νόμο πήρατε πίσω την κρατική εγγύηση. Αυτό είναι το τι πιστεύετε για τους ανθρώπους με τα κόκκινα δάνεια που χάνουν τα σπίτια τους. Πάρτε τις κρατικές εγγυήσεις από την FRAPORT,  πάρτε τις κρατικές εγγυήσεις από τις μεγάλες εταιρείες. Οι εταιρείες αυτές είναι φίλοι σας. Για τους ανθρώπους σε ανάγκη, είστε εντελώς ανάλγητοι. Μην παίζετε το θέατρο της αλληλεγγύης μαζί τους, γιατί πραγματικά είναι ανάλγητο από μόνο του.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει η κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε. Αποφάσισα να μιλήσω στην τελευταία συνεδρίαση, γιατί περίμενα να πάρω κάποιες απαντήσεις σε βασικά θέματα του νομοσχεδίου, ώστε να μπορέσω και εγώ με τη σειρά μου να μεταβιβάσω αυτές τις πληροφορίες στους πολίτες της περιοχής μου, οι οποίοι με ρωτούσαν και δυστυχώς, φτάσαμε σήμερα εδώ, μια μέρα πριν τη συνεδρίαση στην Ολομέλεια, και ο κ. Υπουργός, δεν μας έχει δώσει τις απαντήσεις που περιμέναμε.

Διευκρινίζω, πρώτον, με ρωτάει ο κόσμος, θα μειωθεί ο ΕΝΦΙΑ, σε μένα, προσωπικά; Δεν ξέρω τι να τους απαντήσω, κύριε Υπουργέ. Μας είπατε λοιπόν και οι κυβερνητικοί βουλευτές στην περιοχή μου διαλαλούν, ότι θα μειωθεί σε όλους ο ΕΝΦΙΑ. Εσείς, μας είπατε, λοιπόν, ότι οκτώ στους δέκα θα δουν μειωμένους λογαριασμούς, μειωμένους φόρους, δεν μας είπατε, όμως, ποιοι θα είναι αυτοί οι 8 στους 10, πόσο θα είναι η μείωση των φόρων. Δηλαδή, εννοείται, ότι ακόμα και 1 ευρώ μείωση είναι σε αυτή τη κατηγορία; Και το ποσό που μας είπατε πριν, 360 εκατομμύρια, ότι θα είναι το μέτρο αυτό για τα φυσικά πρόσωπα, τα 360 εκατομμύρια τελικά σε ποιους θα πάνε, ποιοι θα ωφεληθούν;

Θα ήθελα, λοιπόν και νομίζω ότι θα το ήθελαν και οι πολίτες και οι δικοί σας ψηφοφόροι, να μας πείτε, μέχρι το τέλος της συνεδρίασης, αν έχετε στοιχεία, για παράδειγμα, έως 100.000 ευρώ ακίνητη περιουσία, πόσο από τα 360 εκατομμύρια θα αφορά αυτούς και αντίστοιχα στις επόμενες κλίμακες. Διότι, αν το μεγαλύτερο ποσοστό αυτών των 360 εκατομμυρίων πάει σε αυτούς που έχουν μεγάλη ακίνητη περιουσία, σύμφωνα με κάποια δημοσιεύματα τα οποία δεν έχετε διαψεύσει ακόμα, αν λοιπόν το μεγαλύτερο ποσό των 360 εκατομμυρίων πάει σε αυτούς που έχουν πολύ μεγάλη ακίνητη περιουσία, καταλαβαίνετε ότι πρόκειται για εμπαιγμό.

Διότι, με τις σημερινές συνθήκες και τις δυσκολίες που αντιμετωπίζουν οι πολίτες για τα θέματα ενέργειας, για τα θέματα καυσίμων, για την ακρίβεια σε βασικά μέσα επιβίωσης, καταλαβαίνετε ότι να λέτε ότι θα τους ελαφρύνετε τους 8 στους 10 με μείωση του ΕΝΦΙΑ θα πρέπει να διευκρινίζετε και τι ελάφρυνση θα είναι αυτή. Τι ποσό θεωρείτε εσείς ελάφρυνση; Θεωρείτε ελάφρυνση και το 1 ευρώ; Θεωρείτε ελάφρυνση και τα 10 ευρώ;

Επομένως, νομίζω ότι είναι λογικό και εύλογο να ζητάμε μέχρι τουλάχιστον το τέλος της συνεδρίασης να μας αποδείξετε ότι 8 στους 10 πολίτες θα δουν κάποια αξιοπρεπή μείωση στον ΕΝΦΙΑ που θα τους ελαφρύνει σε αυτές τις δύσκολες συνθήκες που ζούμε. Θα ήθελα να θυμίσω ότι επί ΣΥΡΙΖΑ ο ΕΝΦΙΑ δεν αυξήθηκε ούτε ένα ευρώ. Ο ΕΝΦΙΑ, ο οποίος, είναι φόρος δικό σας ξεκάθαρα και τον οποίο δεν έχετε ακόμα καταργήσει, παρά το ότι βρισκόμαστε εκτός μνημονίων.

Δεύτερο ερώτημα. Ο φόρος στο τσίπουρο και την τσικουδιά είπατε πριν ότι μειώθηκε. Η έκθεση του Γενικού Λογιστηρίου του Κράτους λέει ότι θα αυξηθούν τα έσοδα από τον συγκεκριμένο φόρο. Εμείς που δεν είμαστε οικονομολόγοι, ούτε εφοριακοί, δεν καταλαβαίνουμε, γιατί το ένα αναιρεί το άλλο και είπατε ότι θα μειώσετε τον φόρο. Το έχετε πει και στις συναντήσεις σας με τους φορείς και το έχουν καταλάβει. Οι φορείς γνωρίζουν τι αναφέρει η έκθεση του Γενικού Λογιστηρίου του Κράτους και ότι θα αυξηθούν τα έσοδα από το συγκεκριμένο φόρο;

Όσον αφορά την ονοματοδοσία, είπατε πριν είναι πολύ σημαντική η κατάργηση ή όχι της ονοματοδοσίας τσίπουρο η τσικουδιά. Είπατε χτες ότι είστε υποχρεωμένος να καταργήσετε αυτήν την ονοματοδοσία για μια έκθεση υπηρεσιακών παραγόντων του 2017. Εμείς, λοιπόν, λέμε ότι είναι απαράδεκτη, αυθαίρετη και επικίνδυνη λαθροχειρία αυτό από μέρους της κυβέρνησης σας. Επίσης, λέμε ότι δεν είστε υποχρεωμένος να φέρετε αυτό το νομοσχέδιο που καταργεί ουσιαστικά το όνομα τσίπουρο και τσικουδιά και ότι δεν είστε υποχρεωμένος από κανένα νομικό κείμενο της ευρωπαϊκής ή της εθνικής νομοθεσίας ότι δεν αναφέρεται αυτό σε καμία Ευρωπαϊκή Οδηγία ότι είστε υποχρεωμένος και ότι είναι πολιτική σας επιλογή. Σήμερα, παίρνετε αυτήν την επιλογή και ευθύνεστε εσείς γι’ αυτό που θα συμβεί.

Είστε υποχρεωμένος από κάποιο νομικό κείμενο ή από κάποια Ευρωπαϊκή Οδηγία να φέρετε αυτή την διάταξη στο παρόν νομοσχέδιο ή όχι; Διότι, βγαίνουν οι κυβερνητικοί Βουλευτές και λένε ότι φταίει ο ΣΥΡΙΖΑ που θα καταργηθεί. Εμείς, λοιπόν, λέμε ότι λέτε ψέματα. Πείτε μας, είστε υποχρεωμένος ή όχι;

Τέλος, για την Επιτροπή Κεφαλαιαγοράς, όλοι οι αρμόδιοι φορείς και οι εργαζόμενοι ήρθαν και είπαν ότι δεν έχουν προσωπικό κι ενώ δεν έχουν προσωπικό βάζετε ως πρώτη προτεραιότητα το θέμα της παραγραφής - όχι της ποινικής παραγραφής - αλλά των κυρώσεων που μπορεί να επιβάλει η Επιτροπή. Δεν είναι λίγο αντιφατικό αυτό; Να έχετε αυτό ως προτεραιότητα, να φέρετε μικρότερη παραγραφή στα αδικήματα, όταν όλοι καθομολογούν ότι δεν υπάρχει προσωπικό να ασχοληθεί με τις υποθέσεις;

Το λογικό θα ήταν να ενισχύσετε πρώτα με προσωπικό τις διευθύνσεις της Επιτροπής Κεφαλαιαγοράς και μετά να μειώσετε και την παραγραφή. Πάντως, θέμα χρηστής διοίκησης και εμπιστοσύνης του διοικούμενου στην Επιτροπή Κεφαλαιαγοράς δεν είναι, γιατί ο κόσμος θέλει να τιμωρούνται και με κυρώσεις από την Επιτροπή, όχι μόνο ποινικά, όσοι διαπράττουν τα σχετικά αδικήματα.

Επίσης, να μας πείτε αν είναι αλήθεια ότι από το πρόγραμμα συνεισφοράς του δημοσίου σε ευάλωτους οφειλέτες μέχρι να γίνει η μεταβίβαση τους σε αυτό τον οργανισμό που θα φτιάξετε θα ωφεληθούν μόνο 3000 οφειλέτες κόκκινων στεγαστικών δανείων; Είναι όντως αυτό ένα γεγονός; Διότι, σύμφωνα με τα στοιχεία της Ένωσης Ελληνικών Τραπεζών αυτή τη στιγμή αναφέρονται τα στοιχεία σε 435.110 δάνεια που είναι κόκκινα, συνολικού ύψους 31,44 δισεκατομμυρίων ευρώ. Επομένως, μια απάντηση και σε αυτό, ώστε να ξέρουμε ποιοι θα ωφεληθούν από αυτό, αν ωφελούνται. Θα είναι 3.000 ή όλοι οι ευάλωτοι; Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Υπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κ. Πρόεδρε. Θα ήθελα να επαναλάβω για τον ειδικό φόρο κατανάλωσης στο προϊόν απόσταξης των διημέρων, τα 3,70 ευρώ ανά λίτρο άνυδρο. Δηλαδή, ο φόρος ήταν 1,5 ευρώ ανά λίτρο άνυδρο και τώρα πάει στα 3,70 ευρώ ανά λίτρο άνυδρο. Με την καταδικαστική απόφαση στις 11 Ιουλίου του 2019, τέσσερις μέρες μόλις αναλάβαμε ως κυβέρνηση, ο φόρος που επιβαλλόταν στο τσίπουρο και την τσικουδιά των συστηματικών παραγωγών και στο προϊόν απόσταξης των διήμερων αποσταγματοποιών ήταν 24,5 ευρώ το λίτρο και έπρεπε να εφαρμόζεται άμεσα.

Τα δυόμισι χρόνια αυτά που μας πέρασαν κάναμε μεγάλη προσπάθεια. ΤΤις διατάξεις της Οδηγίας που ενσωματώνουμε σήμερα για να κατοχυρώσουμε αυτά που πετύχαμε ως κυβέρνηση, δηλαδή, 50% μειωμένο φόρο στο απόσταγμα των συστηματικών αποσταγματοποιών και στο 85% μειωμένο φόρο στο προϊόν απόσταξης των διήμερων αποσταγματοποιών τις πετύχαμε μετά από δύο χρόνια προσπάθειας. Ο φόρος ήταν 24,5 ευρώ. Αυτό σας λέω, αυτό έπρεπε να επιβάλουμε, 24,5 ευρώ ανά λίτρο άνυδρο σε όλα τα προϊόντα και αυτό που πετύχαμε είναι να μειώσουμε το φόρο στο τσίπουρο και την τσικουδιά, το απόσταγμα δηλαδή των συστηματικών αποσταγματοποιών στο 50% του φόρου, δηλαδή, 12,25 ευρώ ανά λίτρο άνυδρο και στο προϊόν απόσταξης των μικρών αποσταγματοποιών κατά 85% μειωμένο τον φόρο. Δηλαδή, 3,70 ανά λίτρο άνυδρο, ενώ κανονικός ο συντελεστής είναι 24,5 ευρώ. Τι δεν καταλαβαίνετε;

**ΣΟΥΛΤΑΝΑ ΕΛΕΥΘΕΡΙΑΔΟΥ:** Δεν καταλαβαίνω τι λέει η έκθεση του Γενικού Λογιστηρίου του Κράτους. Εξηγήστε μου πώς θα αυξηθούν οι φόροι από αυτό. Τα έσοδα του κράτους.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ήμουν ξεκάθαρος. Τα 24,5 ευρώφόρο στα οποία μας οδήγησε η πολιτική σας, έπρεπε να επιβάλλονται σε αυτά τα ποτά. Εμείς πετύχαμε 50% μειωμένο φόρο στους μεν και μειωμένο κατά 85% στους δε. Ξεκάθαρα.

Πάμε τώρα στο όνομα για να ξεκαθαρίσει κι αυτό. Οι γεωγραφικές ενδείξεις τσίπουρο και τσικουδιά για ελληνικά αποστάγματα καταχωρίστηκαν υπέρ της Ελλάδας στις 13/2/2008 στον κανονισμό ΕΚ 110 του 2008. Σύμφωνα με τον Κανονισμό, για τις καταχωρισμένες γεωγραφικές ενδείξεις έπρεπε να κατατεθεί τεχνικός φάκελος στην Ευρωπαϊκή Επιτροπή μέχρι το 2015. Έτσι και έγινε. Κατατέθηκε ο φάκελος ο προσωρινός το 2015, έγιναν κάποιες διευκρινήσεις με αλληλογραφία και συμπληρωματικά στοιχεία που παρείχε η Ελλάδα και τον Ιούλιο του 2017 έγινε αποδεκτός ο οριστικός τεχνικός φάκελος από την Ευρωπαϊκή Επιτροπή.

Η εν λόγω γεωγραφική ένδειξη υπάρχει καταχωρισμένη στο επίσημο ενωσιακό μητρώο των αναγνωρισμένων στην Ευρωπαϊκή Ένωση γεωγραφικών ενδείξεων αλκοολούχων ποτών όπου είναι αναρτημένος και ο ισχύων τεχνικός φάκελος.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Κύριε Πρόεδρε, για να έρθω εδώ και να τοποθετηθώ στο νομοσχέδιο, όπως και οι υπόλοιποι Βουλευτές, πήραμε από τη Βουλή το κείμενο του νόμου και την Έκθεση του Γενικού Λογιστηρίου. Στην Έκθεση του Γενικού Λογιστηρίου, στη σελίδα 235, το είπα και άλλη φορά, αλλά δεν υπήρξε απάντηση, αναφέρει ετήσια αύξηση των εσόδων από τον επαναπροσδιορισμό του συντελεστή Ειδικού Φόρου Κατανάλωσης κ.λπ. Αυτό σημαίνει αύξηση της φορολογίας. Ο κύριος Υπουργός, εδώ μας λέει ότι δεν αυξάνεται η φορολογία και ότι μειώνεται. Άρα, είναι λάθος η Έκθεση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Αλεξιάδη, πιο είναι το διαδικαστικό.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Το διαδικαστικό είναι ότι τοποθετούμαστε σε ένα νομοσχέδιο όπου μέσα στην Έκθεση του Γενικού Λογιστηρίου προβλέπει αύξηση φόρου. Αυτό ισχύ ή δεν ισχύει και ισχύουν αυτά, τα οποία, λέει ο Υπουργός; Παράκληση αυτό να λυθεί, γιατί δεν μπορούμε να απαντάμε σε ….

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Μπορεί να θέσετε αυτό το ερώτημα, αλλά δεν αφορά τη διαδικασία συζήτησης στη Βουλή.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ισχύει η Έκθεση του Γενικού Λογιστηρίου; Αν ισχύει λέει ψέματα ο κ. Υπουργός.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καταθέσατε το ερώτημά σας, είναι σαφές.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, να απαντήσω για να ξεκαθαρίσει αυτό.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Δεν λέει ψέματα ο κ. Υπουργός. Χάρη στις προσπάθειές μας η καταδικαστική απόφαση για άμεση εφαρμογή των 24,5 ευρώ το λίτρο δεν εφαρμόστηκε ποτέ. Συνεχίσαμε να επιβάλουμε φόρο στους διήμερους αποσταγματοποιούς, 1,50 περίπου ανά λίτρο άνυδρο και τώρα γίνεται 3,70. Γι’ αυτό προβλέπει περισσότερα έσοδα. Είναι ξεκάθαρη η τοποθέτησή μου. Έπρεπε να γίνει 24,5 ευρώ, γιατί ήταν άμεσα εφαρμοστέα η καταδικαστική απόφαση. Πετύχαμε αυτό που δεν πίστευε κανείς, μειωμένο συντελεστή κατά 85%.

Χθες ο κύριος Παπαγρηγορίου, είπε ότι αίτημα της Ομοσπονδίας Αμβυκούχων και Αμπελοκαλλιεργητών ήταν 75% μείωση του φόρου. Εμείς πετύχαμε 85%. Δεν υπάρχει άλλη χώρα στην Ευρωπαϊκή Ένωση να έχει πετύχει μειωμένο φόρο σε ποσοστό πάνω από 50%. Είμαστε η μοναδική χώρα. Δεν επιτρέψαμε να εφαρμοστεί ο φόρος αυτός όσο διαπραγματευόμασταν την τροποποίηση της Οδηγίας και το 1,50 ευρώ γίνεται 3,70. Γι’ αυτό η Έκθεση προβλέπει επιπλέον έσοδα. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δόθηκε ξεκάθαρη απάντηση και σε αυτό το θέμα.

Τον λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Κύριε Πρόεδρε, θα τοποθετηθώ σε δύο θέματα που έχουν να κάνουν με τα ευάλωτα νοικοκυριά, με τη συνεισφορά του Δημοσίου και τα αλκοολούχα ποτά.

Να θυμίσω ότι οι διατάξεις που έχουν να κάνουν με τη συνεισφορά του Δημοσίου στους ευάλωτους δανειολήπτες στηρίζονται σε έναν νόμο, κανόνας του οποίου είναι ότι χάνεται το σπίτι σε όλους όσους πτωχεύουν. Ο κανόνας είναι ότι χάνεται η ιδιοκτησία. Ακόμα και η εξαίρεση σε αυτόν τον κανόνα αφορά αυτούς, οι οποίοι θα μείνουν για 12 χρόνια ως μισθωτές. Αυτό το θυμίζω, κύριε Υπουργέ, γιατί είπατε πριν στον κύριο Αλεξιάδη, ότι επί πρωθυπουργίας του Κυριάκου Μητσοτάκη μειώθηκε ο ΕΝΦΙΑ. Επί πρωθυπουργίας Κυριάκου Μητσοτάκη, πλέον, θα χάνει ο κόσμος τα σπίτια του.

Μας καλείτε να ψηφίσουμε διατάξεις, οι οποίες στηρίζονται σε έναν νόμο, ο οποίος είναι απαράδεκτος. Η αδυναμία υποχρέωσης του Δημοσίου από τον Οκτώβριο του 2020, να εφαρμόσει τον νόμο έρχεται εις βάρος του δανειολήπτη. Να θυμίσω λίγο τι λέγατε τότε. Σε αυτό τον νόμο υπάρχει το άρθρο 4, το οποίο, έχει να κάνει με τον Εξωδικαστικό Συμβιβασμό. Είχαν γεμίσει τα μέσα μαζικής ενημέρωσης με τίτλους: «Διαγραφή ιδιωτικού χρέους, 240 δόσεις, 560 δόσεις, διαγραφή τόκων, προσαυξήσεων, μειώνεται το ιδιωτικό χρέος, μείωση κόκκινων δανείων». Ακόμα και τώρα, λέτε «μειώνεται το ιδιωτικό χρέος, ελαφρύνονται τα νοικοκυριά».

Από τον Οκτώβριο του 2020, που ψηφίστηκε ο νόμος, μέχρι και χθες μπήκαν σε αυτόν τον περιβόητο Εξωδικαστικό Συμβιβασμό 47.898 οφειλέτες. Οι 30.019 έχουν προχωρήσει σε άρση απορρήτου, 2.764 έχουν υποβάλει αίτημα για την άντληση των δεδομένων και μόνο σε 137 δανειολήπτες που τους έχει προταθεί η ρύθμιση. Δηλαδή, σχεδόν δύο χρόνια μόνο σε 137. Γιατί, κύριε Υπουργέ, δεν βγαίνετε να πείτε, ότι από τον νόμο, τον οποίο διαφημίσατε, ότι θα ελαφρύνει τα νοικοκυριά, έχουν ευνοηθεί 50, 80, 100, 200 συμπολίτες μας;

Αλκοολούχα ποτά. Καταρχήν, δεν πρέπει να χάνετε την ψυχραιμία σας, μην εκνευρίζεστε, θα απαντάτε μετά τις ομιλίες των Βουλευτών.

Σας ρώτησε η κυρία Ελευθεριάδου, εάν είστε υποχρεωμένος. Έχετε βέβαια το ελαφρυντικό ότι δεν είστε δικηγόρος. Ευθέως, ναι ή όχι; Εάν ο οριστικός φάκελος είχε γίνει δεκτός, που πιθανόν έχει γίνει δεκτός και αν ο οριστικός φάκελος γεννά υποχρεώσεις, γιατί το Ευρωπαϊκό Δικαστήριο, το 2019, τα ονομάζει τσίπουρο και την τσικουδιά; Τι λέμε τώρα εδώ, κύριε Υπουργέ;

Αυτά τα τέσσερα προϊόντα κατοχυρώθηκε τη δεκαετία του ‘80, το 1986 - 1987. Η τσικουδιά Κρήτης, το τσίπουρο Μακεδονίας, το τσίπουρο της Θεσσαλίας, το τσίπουρο Τυρνάβου. Πράγματι, το 2008, ενσωματώθηκαν στον Κανονισμό. Και εδώ ανακύπτει ένα τεράστιο, γιατί. Γιατί αλλάζετε, απαλείφετε την ονομασία; Είστε υποχρεωμένος; Η απάντηση είναι απλή, ναι ή όχι και το γιατί.

Σας αποδεικνύουμε ότι, παρόλο που τεχνικός φάκελος που κατατέθηκε από μια υπηρεσία, κύριε Υπουργέ, κινείτο σε λάθος κατεύθυνση, δεν δημιουργεί υποχρέωση σήμερα στον εθνικό νομοθέτη να απαλείψει τον όρο «τσικουδιά και τσίπουρο». Εάν είχατε αυτή την υποχρέωση θα το γράφατε στην Αιτιολογική Έκθεση του νόμου. Θα λέγατε «επειδή δημιουργεί υποχρέωση ο τεχνικός φάκελος», αλλά δεν υπογράφεται. Ξέρετε, γιατί δεν το γράφετε; Γιατί δεν ισχύει. Βγείτε και πείτε στους διήμερους παραγωγούς την αλήθεια, τουλάχιστον, ότι, ναι, απαλείφθηκε τον όρο «τσικουδιά και τσίπουρο», δεν μπορείτε να εμπορεύεται ως τσίπουρο παρά μόνο ως προϊόν απόσταξης, γιατί θέλω να ευνοήσω τους συστηματικούς ποτοποιούς. Δυστυχώς, η αγορά οδηγείται σε καρτέλ. Και αυτός είναι ο πραγματικός λόγος για τον οποίο σήμερα δεν μπορείτε να δώσετε μια τεκμηριωμένη απάντηση.

Επαναλαμβάνω και κλείνω με αυτό, κύριε Πρόεδρε. Ο τεχνικός φάκελος, κύριε Υπουργέ, δεν είναι υποχρέωση του κράτους - μέλους, είναι στη διακριτική ευχέρεια. Από τη στιγμή που έχει αναγνωριστεί το προϊόν κάθε κράτος - μέλος δύναται να τροποποιεί, να βελτιώνει τις προδιαγραφές και έτσι και έγινε το 2017. Γι’ αυτό και ο Κανονισμός του άρθρου 31, δίνει τη δυνατότητα να αλλαχθεί αυτός ο φάκελος, να τροποποιηθεί, όπως ζητάνε οι διήμεροι παραγωγοί τσικουδιάς στην Κρήτη, του τσίπουρου στη Θεσσαλία και στη Μακεδονία.

Αυτές είναι οι απαντήσεις που οφείλετε να δώσετε με ηρεμία, με τεκμηρίωση και υπευθυνότητα. Αυτά περιμένουν σήμερα οι διήμεροι παραγωγοί και του τσίπουρου και της τσικουδιάς και στις Κυκλάδες και στην Κρήτη και στη Θεσσαλία και σε όλη την Ελλάδα. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε.

Παρακαλώ, κ. Υπουργέ, έχετε τον λόγο για δύο λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Θα ήθελα να απαντήσω στην ερώτηση, εάν το νομοσχέδιο γράφει αναλυτικά αν μπορεί να εφαρμοστεί ή όχι η ονομασία.

Η Ανάλυση Συνεπειών Ρύθμισης περιλαμβάνει σχόλια που αφορούν πάνω σε αυτό που ρωτήσατε, κ. συνάδελφε. Σχόλια που αφορούν στην τροποποίηση και είναι μέσα στο νομοσχέδιο επ’ αυτών ακριβώς που αναφέρατε εσείς. Σας διαβάζω το σχετικό σημείο: «Σχόλια που αφορούν στην τροποποίηση της νόμιμης ονομασίας προϊόν απόσταξης διημέρων, η οποία σημειώνεται ότι καθορίζεται ήδη από το 2001, ήτοι στον ν. 2969/2001, δεν κατέστη δυνατόν να υιοθετηθούν, καθώς από το 2017 έχει κατατεθεί στην Ευρωπαϊκή Επιτροπή τεχνικός φάκελος για την κατοχύρωση των γεωγραφικών ενδείξεων «τσίπουρο-τσικουδιά», σύμφωνα με τον οποίο η εν λόγω ονομασία χρησιμοποιείται για αποστάγματα στέμφυλων σταφυλής που παράγονται σε συγκεκριμένες γεωγραφικές περιοχές ανά την Ελλάδα, τα οποία είναι εμφιαλωμένα και εν γένει τυποποιημένα.

Επιπλέον, με τον ίδιο τεχνικό φάκελο έχουν καταχωριστεί συγκεκριμένοι όροι παραγωγής για τα προϊόντα με την εν λόγω γεωγραφική ένδειξη, οι οποίοι δεν πληρούνται στην περίπτωση των διημέρων, όπως, παραδείγματος χάριν, η χρήση άμβυκα άνω των 130 λίτρων. Περαιτέρω, από την Οδηγία… και λοιπά».

Μπορείτε να πάρετε την Ανάλυση Συνεπειών Ρύθμισης που συνοδεύει το νομοσχέδιο, και να δείτε στη σελίδα 132.

**ΒΑΣΙΛΕΙΟΣ ΚΟΚΚΑΛΗΣ:** Τι είναι αυτά, σχόλια από τη Διαβούλευση;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Από την Έκθεση της Διαβούλευσης είναι.

**ΒΑΣΙΛΕΙΟΣ ΚΟΚΚΑΛΗΣ:** Καλά, κ. Υπουργέ, είναι δυνατόν να μου απαντάτε από τα σχόλια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Κόκκαλη, σας παρακαλώ, δεν έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Βάλτε το στην Αιτιολογική Έκθεση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Είναι στην ανάλυση συνεπειών ρύθμισης. Είναι σώμα του νομοσχεδίου. Πάρτε την και διαβάστε την.

**ΒΑΣΙΛΕΙΟΣ ΚΟΚΚΑΛΗΣ:** Σε περίπτωση αμφιβολίας για τον νόμο που ανατρέχουμε, στην Αιτιολογική Έκθεση; Μου διαβάζεται από τη δημόσια Διαβούλευση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Κόκκαλη, δεν είπε δημόσια Διαβούλευση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Η ανάλυση συνεπειών ρύθμισης είναι σώμα του νομοσχεδίου, κ. Κόκκαλη. Δεν αμφισβητείται αυτό.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Αυτό είναι κείμενο που συνοδεύει το σχέδιο νόμου.

**ΒΑΣΙΛΕΙΟΣ ΚΟΚΚΑΛΗΣ:** Αυτό αποδεικνύεται, ότι είστε υποχρεωμένος από τον τεχνικό φάκελο;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Παρακαλώ, κ. Υπουργέ, μην απαντάτε. Κύριε Κόκκαλη, ας κρατήσουμε το επίπεδό μας, δεν υπάρχει κανένας λόγος εντάσεων. Συγγνώμη, επιτρέψτε μου. Ο κ. Υπουργός ήταν σαφής στην απάντηση, δεν ανέφερε κάτι από τη Διαβούλευση. Αυτό το οποίο διάβασε είναι συνημμένο στο σώμα του σχεδίου νόμου.

**ΒΑΣΙΛΕΙΟΣ ΚΟΚΚΑΛΗΣ:** Όχι όμως στην Αιτιολογική.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όχι στην Αιτιολογική. Μα δεν είπε στην Αιτιολογική. Δεν είπε τέτοιο πράγμα ο Υπουργός. Παρακαλώ πολύ, ας το κλείσουμε εδώ.

Παρακαλώ, κ. Σκανδαλίδη, έχετε το λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Σας ευχαριστώ.

Επειδή δεν θα μιλήσω πολύ, κ. Πρόεδρε, θα κάνω ένα σχόλιο για τη διαδικασία, ένα για το τσίπουρο και θα αιτιολογήσω την ψήφο μας. Ειλικρινά τώρα, αυτή η συζήτηση εμένα με προκαλεί και γίνομαι μονότονος κάθε φορά που μιλάω για τα θέματα που έχουν σχέση με τις Κοινοβουλευτικές διαδικασίες. Χθες το βράδυ στην Ολομέλεια, σε μια απάντηση, ο κ. Βορίδης είπε την εξής εκπληκτική παράγραφο: «παρεμπιπτόντως, για τα ζητήματα της Διαβουλεύσεως, γιατί συχνά διαφωνούμε, θα σας το πω για μια ακόμα φορά: η Διαβούλευση είναι τυπική διαδικασία. Δεν είμαστε καθόλου θεσμικά και νομικά υποχρεωμένοι ως Κυβέρνηση να σας ενημερώνουμε για τις προθέσεις μας. Αυτές εκδηλώνονται την ώρα που επιλέγουμε εμείς, με τον τρόπο που επιλέγουμε εμείς και διαβουλευόμαστε έτσι όπως προβλέπει ο νόμος και έτσι όπως προβλέπει ο Κανονισμός στο Κοινοβούλιο».

Θέλω να βάλω για άλλη μια φορά, κ. Υπουργέ - και δεν απευθύνομαι σε εσάς, εγώ αναγνωρίζω και την καλή σας διάθεση και ότι εσείς προσφέρετε σε αυτό το λειτούργημα που αναλάβατε - τι νόημα έχει η δεύτερη ανάγνωση; Η δεύτερη ανάγνωση, κατά τον νομοθέτη, σημαίνει ότι έχετε η Κυβέρνηση, έχει κάνει τη συζήτηση, είδε τους φορείς, κάναμε τη συζήτηση επί των άρθρων και φέρνει μια σειρά από αλλαγές, μικρές ή μεγάλες, στο νομοσχέδιο.

Προσέξτε τώρα τι με υποχρεώνεται να κάνω εγώ. Την Παρασκευή να μιλήσω γενικά, εχθές να μιλήσω λίγο πιο ειδικά, σήμερα να επαναλάβω αυτά που είπα την πρώτη μέρα και αύριο στην Ολομέλεια τι θα πω; Αν η Διαβούλευση δεν έχει συγκεκριμένο αποτέλεσμα, δεν υπηρετεί τη δημοκρατία, κ. Υπουργέ. Και δεν μπορεί να είναι συζήτηση ως «φωνή βοώντος εν τη ερήμω» και ούτε ανθρώπων που δεν ακούνε και δεν μπορούν να βάλουν ένα «και» ή ένα «ν» σε ένα νομοσχέδιο, να αλλάξουν κάτι που πιστεύουν ότι η πλειοψηφία το θέλει και που δεν είναι τόσο κρίσιμο να πει. Αν είναι στη φιλοσοφία της Κυβέρνησης βέβαια, Δεν λέω εγώ ότι η Βουλή θα καθορίζει τους νόμους. Όμως, είναι η αντίληψη για τη Δημοκρατία αυτή, κ. Υπουργέ, του κ. Βορίδη και της Κυβέρνησης. Δεν πιστεύει στη Δημοκρατία.

Εγώ λέω ότι έχει δίκιο ο κ. Βορίδης. Το γράμμα του Κανονισμού και του νόμου δίνει τη δυνατότητα στην Κυβέρνηση να κάνει ό,τι νόμο θέλει. Το γράμμα του Συντάγματος όμως αυτό είναι; Ή να λειτουργήσει το Κοινοβούλιο και να πάρει μια απόφαση για κάτι που διαφωνεί και μπορεί η Κυβέρνηση να το αποδεχτεί.

Άρα, κάθε φορά που έρχεστε και λέτε, χθες η συζήτηση επί των άρθρων, σήμερα, σε μια μέρα, σε 20 ώρες, η δεύτερη ανάγνωση και σε δύο μέρες να ξαναπούμε πάλι τα ίδια πράγματα, για να έχουμε μισή αράδα δημοσιότητας στις εφημερίδες που καμιά φορά δεν έχουμε και καθόλου - σας μιλάει ένας άνθρωπος που δεν έχει τέτοια προβλήματα - νομίζω ότι υποτιμούμε τη Δημοκρατία. Είναι πάγια πρακτική της Κυβέρνησης αυτή, πρέπει να την αλλάξετε, κ. Υπουργέ, αν θέλετε να συμβάλλετε στον διάλογο. Τα αλλά όλα είναι φληναφήματα.

Δεύτερον. Τα είπε ο κ. Κόκκαλης προηγουμένως για το τσίπουρο. Είπατε χτες και επειδή μου αρέσει να ψάχνω και παρότι έχω ισχυρή μνήμη δεν το θυμόμουν, αλλά έψαξα και είδα ότι πράγματι το 86΄, με νόμο του ΠΑΣΟΚ, κατοχυρώθηκε για πρώτη φορά το τσίπουρο και η τσικουδιά. Εμείς το κάναμε αυτό και το υποστηρίξαμε διαχρονικά. Δεν μπορείτε να λέτε ότι το 91΄ ή οπότε μας είπατε, ήρθε νόμος που το ακύρωσε. Γιατί στον ίδιο νομό που είπαμε εμείς για αποστάξεις διημέρου, σε άλλα του άρθρα, γράφει για το τσίπουρο και την τσικουδιά ονομαστικά. Άρα μην δημιουργούμε παραπλανητικές εντυπώσεις, να μας χρεώσετε κάτι για το οποίο αντισταθήκαμε πάντα για να καλύψετε τη σαφή επιλογή σας.

Η σαφής επιλογής σας φάνηκε χθες με τους φορείς. Ήταν πάρα πολύ απλή. Ήταν μια σύγκρουση συμφερόντων ανάμεσα σε μια τάξη ανθρώπων που έχουν τη βιομηχανική απόσταξη, τους οποίους πρέπει να ενισχύσετε, για να κάνουν εξαγωγές, για να πάρει αυτή η πατέντα διεθνή χαρακτήρα. Κακώς πάτε να καταργήσει τη λέξη τσίπουρο και τσικουδιά, διότι αυτή είναι το ανταγωνιστικό μας προϊόν αν θέλουν αυτοί οι άνθρωποι να το βγάλουν και να κερδίσουν και πολλά χρήματα και να αναπτύξουν τις επιχειρήσεις τους.

Από την άλλη μεριά, είναι και χιλιάδες άνθρωποι που ζουν από αυτή τη δουλειά, την έχουν κατοχυρώσει, τη δουλεύουν με μεράκι. Ακούσατε τι είπε ο κ. Τσιλιλής, είναι ανεξέλεγκτο αυτό, δεν πρόκειται να ελεγχθεί ποτέ. Άρα καταργήστε τους. Δεν είναι αυτή λογική. Η λογική είναι να τους στηρίξετε και να κάνετε και τους ελέγχους όπου πρέπει και να προσδιορίσετε τις υποχρεώσεις τους, έτσι ώστε να μην αδικούνται άλλες τάξεις ανθρώπων.

Αλλά να καταργήσουμε ουσιαστικά τη δυνατότητα των ανθρώπων αυτών που επί 200 χρόνια κάνουν αυτή τη δουλειά, νομίζω ότι θα είναι εναντίον και της πατρίδας μας και της ταυτότητάς της και του προϊόντος της και της ανταγωνιστικότητας της και όλων των άλλων. Πασχίζουμε να βρούμε προϊόντα που να έχουν δική μας προέλευση, δική μας πατέντα, για να σταθούμε στον ανταγωνισμό και στις αγορές. Δεν είναι μια αντιπαράθεση ανάμεσα στους βιομηχάνους του τσίπουρο και στους φτωχούς παραγωγούς.

Εσείς, λοιπόν, ως η Κυβέρνηση, μπαίνετε ταξικά σε αυτά τα ζητήματα και κάνετε λάθος. Μπορούσατε να το διορθώσετε αυτό, δεν το διορθώσετε. Μπορούσατε να διορθώσετε και τον συμπληρωματικό φόρο, δεν το διορθώσατε. Αν το κάνατε, παρότι το νομοσχέδιό σας δεν έχει αρχή ούτε τέλος, δεν είναι κάτι που μπορείς να το συζητήσει για την αρχή του, εμείς θα τον ψηφίζαμε και επί της αρχής, αν φέρνατε τις δύο αυτές αλλαγές. Δεν τις φέρνετε και θα το καταψηφίσουμε. Είναι πάρα πολύ απλή η θέσης μας. Για τα άρθρα, σε ό,τι συμφωνούμε θα τα ψηφίσουμε στην Ολομέλεια.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε, τον κύριο Σκανδαλίδη. Συνεχίζουμε με τους συναδέλφους βουλευτές. Το λόγο έχει ο κ. Κουρουμπλής, για πέντε λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, ακούστηκαν πάρα πολλά. Θα ξεκινήσω με τα περίφημα μέτρα που εξήγγειλε ο Πρωθυπουργός και που πραγματικά επιχειρείται, κατά κάποιο τρόπο, από την κυβέρνηση να απαλύνει μία πολύ δεινή κατάσταση στην οποία βρίσκεται η κοινωνία. Μέσα σε αυτούς τους πολίτες που δοκιμάζονται είναι και το Πανελλήνιο Συνδικάτο Χερσαίων Εμπορευματικών Μεταφορών. Είναι ένας φορέας που συγκεντρώνει όλες τις Ομοσπονδίες των Αυτοκινητιστών στον τομέα των μεταφορών που και στην περίοδο της πανδημίας οι άνθρωποι αυτοί συνέβαλαν σημαντικά στο να υπάρχει μια ροή στην αγορά. Αυτοί οι άνθρωποι, ενώ βρίσκονται τώρα σε απελπισία, έχουν ζητήσει επανειλημμένα, κύριε Πρόεδρε, και μετ’ επιτάσεως, να γίνει μια συνάντηση με τον κύριο Υπουργό, τον κ. Σκυλακάκη. Προσωπικά παρενέβη κι εγώ, αν μου επιτρέπεται αυτή η κίνηση να υπάρξει αυτή η συνάντηση και δυστυχώς, δεν έχει προγραμματιστεί κάτι τέτοιο. Εγώ θα παρακαλούσα τον παρόντα κύριο Υπουργό να μεσολαβήσει, διότι οι άνθρωποι αυτοί την Κυριακή έχουν συνέλευση και μπορεί να ληφθούν αποφάσεις που μπορεί να δημιουργήσουν πάρα πολύ σοβαρά προβλήματα. Επιτέλους, η κυβέρνηση δεν είναι η κυβέρνηση της λογικής. Δεν μπορεί να είναι η κυβέρνηση της λογικής το ότι αποφασίζομεν και διατάσσομεν. Πρέπει να ακούσει και τους φορείς.

Σε ό,τι αφορά το νομοσχέδιο, θεσπίζονται στο πρώτο κεφάλαιο, κύριε Πρόεδρε, και επανέρχομαι γιατί περίμενα να ακούσω ότι η κυβέρνηση σήμερα θα έλεγε ότι, αφού θεσπίζουμε νέες αρμοδιότητες, νέες υπηρεσίες, ότι θα είχε προγραμματίσει και θα είχε ψηφίσει με το νομοσχέδιο μία σειρά προσλήψεων εξειδικευμένου προσωπικού για να μπορεί να ανταποκριθεί στον τομέα αυτό.

Σε ό,τι αφορά το στεγαστικό και τα ευάλωτα νοικοκυριά. Με όλο το σεβασμό στον Εισηγητή της Νέας Δημοκρατίας θα ήθελα να τον ρωτήσω. Μπορούμε εμείς ως πολιτικό σύστημα να κοιμόμαστε ήσυχοι με αυτή τη ρύθμιση; Όλα αυτά που ακούστηκαν ανταποκρίνονται στην πραγματικότητα. Μιλάμε για έναν ελάχιστο αριθμό ανθρώπων που θα υπαχθούν τελικώς σε αυτή τη διαδικασία. Είναι τραγική η κατάσταση. Οδηγούνται οι άνθρωποι αυτοί στο εκτελεστικό απόσπασμα. Ό,τι χειρότερο μπορεί να ζήσει ένας Έλληνας, να χάσει το σπίτι του. Έχουμε ευθύνη όλοι μαζί, αν δεν βρούμε τον τρόπο να στηρίξουμε την ελληνική οικογένεια στον τομέα αυτό. Είναι δυνατόν να αίρονται οι εγγυήσεις σε οικογένειες, όπως είναι Ρομά; Πώς θα ενσωματώσουμε αυτούς τους ανθρώπους, κύριε Υπουργέ; Την ίδια στιγμή, έχουμε μία γιγάντωση των ενοικίων. Δημιουργεί και αυτή η πλευρά μία αφόρητη κατάσταση στη ζωή χιλιάδων νοικοκυριών. Θα μπορούσατε να μειώσετε ένα ποσοστό από τον φόρο των ιδιοκτητών που νοικιάζουν σπίτια και να τον μεταφέρετε στην αποκατάσταση των ανθρώπων που καλούνται σήμερα να πληρώσουν πάρα πολύ υψηλά ενοίκια. Το ίδιο, κύριε Υπουργέ, συμβαίνει και με τα επιδόματα ενοικίου. Και σας ρωτώ. Υπάρχουν και θα ήθελα να το ακούσω στην ομιλία σας. Η πληροφορία που έχω είναι ότι υπάρχουν τρία δισεκατομμύρια παρκαρισμένα της Εργατικής Κατοικίας, του ΟΑΕΔ. Θα μπορούσατε λοιπόν από αυτά τα χρήματα, ένα μέρος να δοθεί για την διεύρυνση των κριτηρίων στα επιδόματα ενοικίου, είναι κρίσιμο αυτό που σας λέω, και δεύτερον, να εκπονηθεί ένα πρόγραμμα λαϊκής κατοικίας ιδιαίτερα για νέα ζευγάρια.

Ερχόμαστε τώρα στην περίπτωση του ΕΝΦΙΑ. Η προσπάθεια που έγινε με τις αντικειμενικές αξίες αδικεί περιοχές που πραγματικά βιώνουν δυσκολίες, καθώς είναι λαϊκές συνοικίες, λαϊκές περιοχές. Μία από αυτές είναι η Δυτική Αθήνα, όπου έχουμε ουσιαστικά αύξηση των αντικειμενικών αξιών κατά 30%. Φέρτε λοιπόν τα στοιχεία και έναν πίνακα να δείτε, αν πραγματικά ο ΕΝΦΙΑ για τον οποίο λέτε ότι θα μειωθεί κατά 360 εκατομμύρια και που δεν περιλαμβάνεται σε μία σε καμία έκθεση του Γενικού Λογιστηρίου και, κύριε Πρόεδρε, αυτό πλήττει ουσιαστικά την καλή νομοθέτηση για να είμαστε ειλικρινείς. Τα 367 εκατομμύρια θα ωφελήσουν κυρίως τους πλούσιους. Ό,τι έγινε και με τις γονικές παροχές. Όταν δώσατε 800.000 για κάθε γονιό για την διαδικασία της γονικής παροχής, ενώ θα μπορούσατε να είχατε ένα όριο στις 300.000 και τα υπόλοιπα χρήματα που θα χάσει το κράτος, δαπάνες για τέτοιου είδους Προγράμματα. Κύριε Υπουργέ, επειδή αρέσκεστε συνεχώς να επαναλαμβάνεται το τι έχει κάνει ο ΣΥΡΙΖΑ θα ήθελα να σας παρακαλέσω, ή σήμερα ή αύριο, ή εσάς ή τον κ. Σταϊκούρα, να μας πείτε, ποιο ήταν το αποθεματικό που παραδώσατε το 2015 στην κυβέρνηση του ΣΥΡΙΖΑ και, ποιο ήταν το αποθεματικό που πήρατε. Έτσι, θα κρίνει ο ελληνικός λαός, ποιος είναι ο ψεύτης και ποιος λέει την αλήθεια.

Σε ό,τι αφορά την περίπτωση του τσίπουρου. Κύριε Υπουργέ, αν θέλετε να κρατήσετε την ονομασία μπορείτε να το κάνετε. Τα επιχειρήματα που επικαλεστήκατε είναι αστεία. Σας λένε περιγράψτε τη συγκεκριμένη διάταξη στην Αιτιολογική Έκθεση και μας λέτε ότι είχε συμπεριληφθεί στη διαβούλευση. Όποια και να είναι η διαβούλευση, όσο και κατοχυρωμένη να είναι, δεν είναι Αιτιολογική Έκθεση. Αυτό το λέω για να ξέρουμε για τι πράγμα μιλάμε. Εδώ φαίνεται, για άλλη μια φορά, αυτό που επιχειρείται. Ουσιαστικά να στηριχθούν οι βιομηχανίες εις βάρος των απλών καλλιεργητών. Εάν πράγματι υπάρχει ζήτημα νόθευσης του προϊόντος αυτό δεν σημαίνει να κόψουμε το κεφάλι αυτών των ανθρώπων. Αυτό σημαίνει ότι το κράτος πρέπει να ενισχύσει τους ελεγκτικούς του μηχανισμούς για να μπορέσει να περιορίσει φαινόμενα και εισαγωγής, όπως ακούγεται, από τη Βουλγαρία και όποια άλλη νόθευση μπορεί να γίνει στο προϊόν. Οι απλοί παραγωγοί υλοποιούν μία παράδοση δεκαετιών και δεν σας κρύβω ότι μου έμεινε αποτύπωμα, πολύ ζωντανό και πολύ όμορφο, μια ιεροτελεστία, όταν βρέθηκα σε μια τέτοια διαδικασία απόσταξης στην Κρήτη. Νομίζω ότι θα πρέπει, έστω και την τελευταία στιγμή, να το αντιμετωπίσετε με λογική. Όλοι πρέπει να ζήσουν σε αυτή την πατρίδα, κύριε Υπουργέ. Ο ήλιος αυτής της πατρίδας πρέπει να αγγίζει την ψυχή όλων των πολιτών. Δεν μπορεί αυτή τη στιγμή να οδηγείτε αυτόν τον κόσμο σε απόγνωση.

Κλείνοντας, κύριε Υπουργέ, θα ήθελα να αναφερθώ στο ζήτημα της ακρίβειας. Υπάρχουν, κύριε Υπουργέ, υπερκέρδη από ορισμένους κλάδους; Υπάρχει κερδοσκοπία; Έχω ακούσει, ακόμα και τον κύριο Πρωθυπουργό, στην συνάντηση των τεσσάρων, να ομολογεί ότι υπάρχει φαινόμενο κερδοσκοπίας. Δουλεύει, κύριε Υπουργέ, η Επιτροπή Ανταγωνισμού; Είναι στελεχωμένη για να μπορεί πραγματικά αυτή τη δύσκολη εποχή που ζουν οι πολίτες, που ζούμε όλοι, που ζει η κοινωνία που πραγματικά είναι σε απελπισία και σε απόγνωση; Υπάρχει αυτή τη στιγμή, κύριε Υπουργέ, έλεγχος στην αγορά; Γιατί να μην ξέρει η ελληνική κοινωνία που δόθηκαν τα πρόστιμα από την κυβέρνηση για να δούμε πραγματικά ποιοι είναι αυτοί που μέσα σε μια τέτοια κοινωνική τρικυμία, μέσα σε μια τόσο απελπιστική κατάσταση, επιχειρούν να κερδοσκοπήσουν.

Λοιπόν δυσλειτουργούν δυστυχώς τα καρτέλ, όπως και δυστυχώς η δυτική Ευρώπη, την οποία ακολουθήσαμε σε ότι αφορά το φυσικό αέριο, μπήκαμε λοιπόν στη λογική της αγοράς, των νόμων της περίφημης αγίας αγοράς και το αποτέλεσμα είναι αυτό. Και το ερώτημα που πρέπει να τεθεί είναι, εάν είχε μπει η κυβέρνηση σε μακροπρόθεσμα συμβόλαια αγοράς φυσικού αερίου, θα είχαμε αυτή την κατάσταση.

Ευχαριστώ κύριε Πρόεδρε για την ανοχή σας.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Και εμείς ευχαριστούμε πολύ τον κύριο Κουρουμπλή.

Τον λόγο έχει η κυρία Παπανάτσιου.

**ΚΑΤΕΡΙΝΑ ΠΑΠΑΝΑΤΣΙΟΥ:** Ευχαριστώ κύριε Πρόεδρε. Κυρίες και κύριοι βουλευτές, θα ήθελα πάρα πολύ μέσα στην αίθουσα και να τα συζητήσουμε από κοντά γιατί έχουν ακουστεί πάρα πολλά αυτές τις μέρες. Δυστυχώς είναι αδύνατον, αλλά έστω κι από μακριά φέρνω τις απόψεις μου και τις απόψεις του ΣΥΡΙΖΑ στην Βουλή. Ο τρόπος που νομοθετείτε κύριοι της Νέας Δημοκρατίας αποτελεί ένα ακόμη δείγμα του εκρηκτικού μείγματος της πολιτικής σας που τη χαρακτηρίζει η αλαζονεία στην επικοινωνία και αποτυχία στην ουσία. και ακριβώς αυτό έρχεται να μας αποδείξει και το σημερινό νομοσχέδιο. Τι βλέπουμε λοιπόν; Πυροτεχνήματα. Πάμε στους αγρότες, καθορίζετε μόνο για το έτος 2022 μια διαδικασία επιστροφής του ειδικού φόρου κατανάλωσης στο αγροτικό πετρέλαιο και στα δικαιούχα πρόσωπα, τα οποία δεν τα γνωρίζουμε, θα είναι δυνάμει κάποιας κοινής απόφασης του Υπουργείου Οικονομικών και Αγροτικής Ανάπτυξης και του Διοικητή της ΑΑΔΕ και με βέβαια μηδενικό ειδικό φόρο κατανάλωσης. Όλα για την επικοινωνία.

Ουσιαστικά η προτεινόμενη λύση της κυβέρνησης στο πρόβλημα που αντιμετωπίζουν σήμερα οι αγρότες είναι «να κάνετε υπομονή και θα δούμε». Ένας αγρότης που αδυνατεί να ανταπεξέλθει στις υπέρογκες τιμές του πετρελαίου με ότι αυτό συνεπάγεται για την παραγωγή του, δεν πρόκειται να δει καμία διαφορά στην τιμή που θα καταβάλει με το γέμισμα του ρεζερβουάρ του τρακτέρ του στην αντλία. Αντί αυτού θα πρέπει να προπληρώσει το ποσό, να αναμένει την έκδοση σχετικής ΚΥΑ και να δει τι του αναλογεί. Σίγουρα είμαστε υπέρ σε οποιοδήποτε μέτρο που έχει έστω και ελάχιστο θετικό αποτύπωμα στην κοινωνία, αλλά θα πρέπει να τονίσουμε ότι αυτή η ρύθμιση δεν λύνει κανένα απολύτως πρόβλημα στην καθημερινότητα των αγροτών. Ο αρμόδιος Υπουργός στις εξαγγελίες ανακοίνωσε 60 εκατομμύρια, μπορείτε να μας διαψεύσετε κύριε Υπουργέ, πρέπει να σας θύμισε η κυρία Κομνηνάκα πόσο ήταν το 2016, 180 εκατομμύρια για την επιστροφή του πετρελαίου. Άρα τι καταλαβαίνουμε από αυτό; Ότι αφορά λίγους και με περιορισμούς.

Επίσης, κύριε Υπουργέ, θα μας πείτε τι κέρδος θα έχουν οι αγρότες του κανονικού καθεστώτος από τη μείωση του ΦΠΑ στα λιπάσματα; Περιμένω να το ακούσω. Το ίδιο πυροτέχνημα παρατηρούμε και στις ρυθμίσεις του ΕΝΦΙΑ. Καταρχήν γιατί μετράτε από το 2018 τον ΕΝΦΙΑ; Τότε δημιουργήθηκε ο ΕΝΦΙΑ; Ξεχνάτε ότι δημιουργήσατε τον ΕΝΦΙΑ το 2013. Και να πούμε και κάτι διαφορετικό, γιατί δεν μετράτε από το 2019 που έγινε η μεγαλύτερη μείωση και η μεγαλύτερη έκπτωση στις μικρές και μεσαίες περιουσίες από την κυβέρνηση του ΣΥΡΙΖΑ; Ήρθατε στην κυβέρνηση και προσθέσατε απλώς την μείωση στις μεγάλες περιουσίες. Μιλάτε για παρέμβαση και μειώσεις, αλλά δεν μας λέτε για κάποια κλιμάκια μέχρι την τιμή ζώνης 500 ευρώ, ότι η έκπτωση ισχύει μόνο για το 2022. Αυτό δεν το ακούσαμε σε καμία τοποθέτηση των κυρίων Υπουργών. Με βάση αυτό λοιπόν κάποια κλιμάκια θα αντιμετωπίσουν πολύ μεγαλύτερους λογαριασμούς για το 2023. Ο κύριος Υπουργός μας λέει συνέχεια ότι η μείωση θα είναι στα 360 εκατομμύρια και ότι είναι μόνιμη. Πως θα είναι μόνιμη, όταν ισχύει μόνο για το 2022; Και αλήθεια, κύριε Υπουργέ, είστε σίγουροι ότι είναι 360 εκατομμύρια; Γιατί δεν έχουμε κοστολόγηση από το Γενικό Λογιστήριο του Κράτους; Τι βλέπουμε εδώ πέρα; Βλέπουμε κάποια ακίνητα εν μέρει 80.000 ευρώ να μην έχουν καμία διαφορά και κάποια άλλα μέχρι 200.000 ευρώ να έχουν μια μικρή μείωση κατά δεκάδες ευρώ. Από την άλλη βλέπουμε την κατάργηση του συμπληρωματικού ΕΝΦΙΑ που έχει σημαντικά οφέλη για τις υψηλές και πολύ υψηλές περιουσίες, αγγίζει δηλαδή με ποσοστό λιγότερο από το 5% των φορολογουμένων και είναι απορίας άξιο τι εννοεί ο κύριος Υπουργός όταν μιλά για ελάφρυνση του 80% των πολιτών, εκτός και αν εξισώνουμε λίγες δεκάδες ευρώ με χιλιάδες ευρώ.

Μπορείτε να μας πείτε πως είναι κατανεμημένη η ελάφρυνση του 80% στις περιουσίες με βάση τη συνολική αξία της περιουσίας του κάθε ΑΦΜ; Πόσα είναι σε μικρές περιουσίες 60, 80, 100 χιλιάδες ευρώ, πόσες είναι οι περιουσίες σε 150, 200, 300, 400, 500 χιλιάδες ευρώ; Πόσο πάνω από 500 χιλιάδες ευρώ; Πόσο πάνω από 1.000.000 ευρώ περιουσίας; Δεν έχουμε μια ενημέρωση ακόμα και στη Βουλή την ίδια, γιατί δεν μας την φέρνετε; Την ζητάει όλη η αντιπολίτευση, την ζητάνε όλοι οι ομιλητές μας από την πρώτη μέρα που ήρθε στην Επιτροπή. Για μας είναι προφανές, ότι αυτό που κάνετε είναι να παίρνετε την αύξηση των εσόδων των αντικειμενικών και του συμπληρωματικού ΕΝΦΙΑ και να την μοιράζετε ανομοιόμορφα, φαίνεται και από τις αλλαγές που κάνατε στις ζώνες.

Πάμε τώρα στο ζήτημα του τσίπουρου και της τσικουδιάς. Το σημερινό νομοσχέδιο έρχεται να ενσωματώσει την νέα Οδηγία που τι βλέπουμε εδώ πέρα; Επιβεβαιώνεται ότι από την κυβέρνηση του ΣΥΡΙΖΑ κερδήθηκαν δύο σημαντικές μάχες. Η μάχη να κρατηθεί το καθεστώς των διήμερων και να μην καταργηθεί, όπως απαιτούσε η Ευρωπαϊκή Ένωση και η μάχη να δεχθούν τα σχετικά προϊόντα τσίπουρο και τσικουδιά στον χαμηλό συντελεστή όπως ήταν και το ούζο. Στην προηγούμενη Κοινοτική Οδηγία προηγουμένων κυβερνήσεων είχε προβλεφθεί μειωμένος συντελεστής μόνο για το ούζο. Η κυβέρνηση λοιπόν του ΣΥΡΙΖΑ, γιατί θα πρέπει να τα λέτε αυτά κύριε Βεσυρόπουλε, γιατί τα βρήκατε από την κυβέρνηση του ΣΥΡΙΖΑ, στο πλαίσιο λοιπόν της Ευρωπαϊκής Ένωσης έδωσε έμφαση στο γεγονός ότι το τσίπουρο και η τσικουδιά φέρνουν τα ίδια χαρακτηριστικά με το ούζο, οπότε θα πρέπει να φορολογούνται αναλόγως, αλλά και στο γεγονός ότι το καθεστώς των διήμερων απόσταγματοποιών αποτελεί ένα ειδικό παραδοσιακό καθεστώς και ότι η ιδιαιτερότητα του αιτιολογεί τη διαφορετική φορολογική του μεταχείριση. Και τα δύο ενσωματώθηκαν στη νέα Οδηγία, γεγονός που είναι εξαιρετικά σημαντικό.

Ωστόσο η Νέα Δημοκρατία έρχεται να σκιώσει τα σημαντικά αυτά σημεία με τη νομοθέτηση στο συγκεκριμένο νομοθέτημα της απαλοιφής της χρήσης του ονόματος τσίπουρο και τσικουδιάς από τους διήμερους απόσταγματοποιούς. Μας είπε ο κύριος Υφυπουργός ότι θέλουμε να γνωρίζουμε την ύπαρξη εθνικού φακέλου, γεωγραφικής ένδειξης που σύμφωνα με εκείνον και την κυβέρνηση είναι δεσμευτικός ως προς τη χρήση της ονομασίας και τα συγκεκριμένα προϊόντα, ένα ζήτημα που χρήζει διερεύνησης, γιατί δεν ενημερώθηκα ποτέ εφόσον όφειλε κατά τον κ. Υπουργό σαν πολιτικός προϊστάμενος για τον συγκεκριμένο φάκελο.

Ανεξάρτητα όμως απ’ αυτό κύριε Υπουργέ, θα ήθελα μία ξεκάθαρη απάντηση. Συμφωνείτε με τον τεχνικό φάκελο, αν συμφωνείτε εξηγήστε μας και δεσμευτείτε ότι θα προχωρήσετε στην τροποποίησή του, ώστε να επιλυθεί το ζήτημα που ισχυρίζεστε ότι προκύπτει. Αυτή είναι πολιτική απόφαση. Εξηγήστε μας, για ποιο λόγο έρχεστε και απαλείφετε άρον-άρον από την εθνική νομοθεσία, τη χρήση του ονόματος τσίπουρο, τσικουδιά, για τους διήμερους. Για ποιο λόγο θεσμοθετήσατε στο εθνικό δίκαιο τη συγκεκριμένη απαγόρευση. Δεν δεσμεύεστε από την Κοινοτική Οδηγία, και το ξέρετε πάρα πολύ καλά. Ο ΣΥΡΙΖΑ, είχε επιλέξει η σχετική ονομασία να υφίσταται σαν τίτλος και περιεχόμενο για τα αναφερόμενα προϊόντα στο σχετικό άρθρο 82 του τελωνειακού κώδικα, ενώ, δεν είχε προχωρήσει ποτέ σε ενσωμάτωση αναφοράς στην εθνική νομοθεσία περί απαγόρευσης χρήσης. Από το 2017 έως το 2019 που ήμασταν κυβέρνηση, δεν υπήρχε αναγκαιότητα κύριε Υπουργέ; Σε εσάς υπάρχει μόνο η αναγκαιότητα;

Η συγκεκριμένη προσέγγιση απέναντι στο ζήτημα των διήμερων αποσταγματοποιών, αποτελεί καθαρά επιλογή της κυβέρνησης του κυρίου Μητσοτάκη. Κύριε Υπουργέ, είναι δική σας απόφαση η απαγόρευση της χρήσης ονομασίας από τους διήμερους, και αυτό είναι ξεκάθαρο. Θα σας ακολουθεί συνέχεια. Δεν υφίσταται καμία απολύτως υποχρέωση από την εθνική νομοθεσία, η οποία να απορρέει από τη σχετική νομοθεσία της Ευρωπαϊκής Ένωσης.

Κύριοι συνάδελφοι, το έχουμε πει πολλές φορές και δεν θα κουραστούμε να το λέμε, ότι αγγίζει η συγκεκριμένα κυβέρνηση το καταστρέφει. Δυστυχώς, την αποτυχία της πολιτικής της Νέας Δημοκρατίας και του επιτελικού κράτους, την τραγική διαχείριση, την πληρώνει μόνιμα ο λαός που βρίσκεται αντιμέτωπος με τη χειρότερη κυβέρνηση τη χειρότερη στιγμή. Έχει έρθει εδώ και καιρό η ώρα να φύγετε. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Μισό λεπτό κύριε Υπουργέ. Ευχαριστούμε και εμείς κυρία Παπανάτσιου, αλλά παρακαλώ θερμά τους συναδέλφους, κατά τη διάρκεια της εισήγησής τους, να παρακολουθούν και τον ρολόι. Υπάρχει συγκεκριμένο χρονικό διάστημα που κάθε Βουλευτής μπορεί να τοποθετηθεί. Πάντοτε υπάρχει ανοχή το ξέρετε πολύ καλά και μεγάλη ανοχή ορισμένες φορές, όταν είναι σοβαρά θέματα, όταν υπάρχει μια έντονη συζήτηση ναι, αλλά, δεν μπορούμε να δεχθούμε ως Προεδρείο να τοποθετείται ένας συνάδελφος χωρίς να λαμβάνει υπόψη τις παρατηρήσεις του Προεδρείου, οι οποίες μόνο σκοπό έχουν την εύρυθμη λειτουργία αυτής της Επιτροπής.

Παρακαλώ κύριε Υπουργέ έχετε ζητήσει το λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ένα λεπτό, για την κυρία Παπανάτσιου, για την πρώην Υφυπουργό Οικονομικών μια διευκρίνηση για το αγροτικό πετρέλαιο. Λέτε ότι δίνουμε λίγα χρήματα για την επιστροφή του ειδικού φόρου κατανάλωσης στο αγροτικό πετρέλαιο, και δεν λέτε ότι ήσασταν εσείς που καταργήσατε την επιστροφή του ειδικού φόρου κατανάλωσης στο αγροτικό πετρέλαιο το 2015. Για να μπορεί να γίνει μια σύγκριση. Επαναφέρουμε την επιστροφή του ειδικού φόρου κατανάλωσης στους αγρότες για το πετρέλαιο μετά από 7 χρόνια.

Τσίπουρο. Ποια μάχη κερδίσατε αφού με το τέλος της θητείας σας, παρελήφθη καταδικαστική απόφαση. Τέσσερις ημέρες μετά την ανάληψη των καθηκόντων μας, ήρθε η καταδικαστική απόφαση του Ευρωπαϊκού Δικαστηρίου. Το αποτέλεσμα της μάχης που λέτε ότι δώσατε κυρία Παπανάτσιου είναι διπλό, από τη μια η καταδικαστική απόφαση και από την άλλη ο τεχνικός φάκελος, που κατατέθηκε επί θητείας σας. Επί θητείας της κυβέρνησης ΣΥΡΙΖΑ, εκκρεμούσε ήδη η υπόθεση παράβασης στο Δικαστηρίου της Ευρωπαϊκής Ένωσης για το θέμα της φορολόγησης του τσίπουρου.

Διερωτώμαι λοιπόν, πώς είναι δυνατόν η αρμόδια Υφυπουργός να μη γνωρίζει την υποβολή του τεχνικού φακέλου από τις υπηρεσίες. Πραγματικά σήμερα εκτίθεστε αν μας λέτε ότι δεν είχατε γνώση για ένα τόσο σοβαρό θέμα, με συνέπειες για τον αγροτικό κόσμο. Όχι μόνο έπρεπε να ξέρετε αλλά και να παρακολουθείτε στενά όλη τη διαδικασία κατάρτισης και υποβολής του φακέλου. Είτε γνωρίζατε όμως είτε όχι, είστε αναμφισβήτητα υπεύθυνη για τη σημερινή κατάσταση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει η κυρία Αχτσιόγλου.

**ΕΥΤΥΧΙΑ ΑΧΤΣΙΟΓΛΟΥ:** Κύριε Υπουργέ, δεν ξέρω αν έχετε αντιληφθεί-όχι εσείς προσωπικά η κυβέρνηση συνολικά-την κοινωνική πραγματικότητα αυτή τη στιγμή, δεν ξέρω αν έχετε αντιληφθεί από αυτά που ακούμε τουλάχιστον από τα κυβερνητικά στελέχη σε ποια κατάσταση βρίσκεται η ελληνική κοινωνία. Βρίσκεται σε συνθήκες ακραίας οικονομικής ασφυξίας, και οι εργαζόμενοι και τα νοικοκυριά και οι μικρομεσαίες επιχειρήσεις, έχουν τρομερό πρόβλημα βιοπορισμού, έχουν πρόβλημα με το εισόδημα που διαθέτουν, να βγάλουν τις υποχρεώσεις του μήνα. Και όταν λέω τις υποχρεώσεις, εννοώ στην καλύτερη περίπτωση να πληρώσουν τους λογαριασμούς του ρεύματος και του φυσικού αερίου, όχι να μπορέσουν να καλύψουν και τις υπόλοιπες ανάγκες. Αυτή είναι η κοινωνική πραγματικότητα.

Η υπόθεση αυτή με την εκρηκτική ακρίβεια, έχει ξεκινήσει από τα τέλη του Καλοκαιριού. Ότι και να λέτε ή να προσπαθείτε να επιχειρηματολογήσετε τώρα ότι αυτή είναι μια υπόθεση που ξεκίνησε τις τελευταίες βδομάδες λόγω του πολέμου, ξέρετε ότι δεν μπορείτε να πείσετε ένα νοικοκυριό ότι βιώνει την κατάσταση αυτή τις τελευταίες εβδομάδες. Δεν μπορείτε δηλαδή να τους πείσετε ότι έχουν ζήσει μια άλλη πραγματικότητα από αυτή που έχουν ζήσει. Δεν μπορούσαν να θερμάνουν το σπίτι τους όλο το Χειμώνα. Δεν είναι υπόθεση των τελευταίων εβδομάδων.

Η κυβέρνησή σας επέλεξε μια πολιτική, η οποία για την απόκριση- ας το πω έτσι- στο ζήτημα της ακρίβειας, η οποία έχει αποδειχθεί από τα πράγματα αποτυχημένη, δεν μπόρεσε να προστατεύσει στοιχειωδώς τους πολίτες απέναντι σε αυτό το εκρηκτικό κύμα. Ποια ήταν αυτή η πολιτική, ήταν μια πολιτική επιδότησης της αισχροκέρδειας. Λειτουργούν καρτέλ στην αγορά ενέργειας, αισχροκερδούν εσχάτως το παραδέχθηκε και ο κύριος Μητσοτάκης, απορώ παραδέχεται την αισχροκέρδεια και δεν κάνει τίποτα γι’ αυτήν. Επέλεξε ένα μέτρο αυτό των διαρκών επιδοτήσεων, όπου τελικά απλά τροφοδοτεί την αισχροκέρδεια, δηλαδή, η αισχροκέρδεια πληρώνεται με δύο τρόπους, από τους πολίτες με τους λογαριασμούς που πληρώνουν και από τον κρατικό προϋπολογισμό-δηλαδή πάλι από τους πολίτες- μέσω αυτών των διαρκών επιδοτήσεων.

Επανέρχεστε τώρα, με μέτρα τα οποία επαναλαμβάνουν ακριβώς την ίδια πολιτική, της επιδότησης δηλαδή της αισχροκέρδειας, και μέτρα τα οποία είναι εντελώς αναποτελεσματικά, εντελώς ανεπαρκή, αυτό και πάλι δεν χρειάζεται κανείς να επιχειρηματολογήσει, έχουν χλευαστεί ήδη από την κοινωνία. Δεν νομίζω ότι μπορεί κανείς σοβαρά να ισχυριστεί τώρα ότι με 13 ευρώ κουπόνι για βενζίνη, προστατεύεται κανείς, δεν είναι αυτοί σοβαροί ισχυρισμοί, δεν μπορούν να σταθούν ούτε για ένα λεπτό έξω στους πολίτες.

Από την αρχή, υποστηρίξαμε συγκεκριμένες προτάσεις να μπει πλαφόν, διατίμηση στα τιμολόγια του ηλεκτρικού ρεύματος και του φυσικού αερίου. Να μπει πλαφόν, ανώτατο όριο στα κέρδη των παραγωγών ενέργειας που είναι πολλαπλάσια όλη αυτή την περίοδο, δεν το κάνετε αυτό, αυτό δεν είναι υπόθεση της Ευρωπαϊκής Ένωσης αυτό είναι υπόθεση εσωτερική, είναι υπόθεση της κυβέρνησης του κάθε κράτους, επιμένει να μην το κάνει αυτό η κυβέρνηση σας. Δεν παίρνουμε απάντηση γιατί δεν το κάνετε, γιατί δεν βάζετε πλαφόν, γιατί δεν βάζετε πλαφόν και στα κέρδη γιατί δεν βάζετε πλαφόν στα τιμολόγια του ηλεκτρικού ρεύματος και φυσικού αερίου. Καμία απάντηση, δεν υπάρχει εδώ ζήτημα δημοσιονομικού κόστους. Εδώ είναι ένα αμιγές μέτρο το οποίο θα μπορούσε να προστατεύσει τον κόσμο ουσιωδώς όχι 13 ευρώ κουπόνι. Δεν το κάνετε.

Μιλήσαμε από την αρχή να μειώσετε τους ειδικούς φόρους κατανάλωσης στα καύσιμα, θα παρείχαν μια ουσιώδη προστασία απέναντι σε αυτό το κύμα, να υπάρχει μια μείωση του ΦΠΑ σε βασικά είδη διατροφής για να μπορέσουν να ανταπεξέλθουν σε αυτό το εκρηκτικό κύμα της ακρίβειας, να αυξηθεί ο κατώτατος μισθός στα 800 ευρώ, είμαστε η μόνη χώρα που ο μισθός είναι κάτω από τα επίπεδα του 2010. Άρα έχουμε ένα διπλό πρόβλημα, ένα εκρηκτικό μείγμα πολύ συρρικνωμένου εισοδήματος και εκρηκτικών φαινομένων στην ακρίβεια. Επιχειρηματολογείτε ότι στην καλύτερη περίπτωση για το δημοσιονομικό χώρο στη χειρότερη ακούμε Υπουργούς σας να λένε ότι δεν είναι το πρόβλημα της ακρίβειας έτσι ακριβώς είναι από ψυχολογικούς λόγους που δεν βάζουν οι άνθρωποι βενζίνη ή ότι δεν μειώνουμε τους φόρους γιατί θα πλουτίσουν τα CAYENNE. Ας τα αφήσουμε αυτά στην άκρη και ας έρθουμε σε επιχειρήματα υποτίθεται πιο σοβαρά περί δημοσιονομικού χώρου.

Έχετε κάνει μια σειρά από επιλογές, οι οποίες κοστίζουν τα ίδια και πολλαπλάσια από αυτά που προτείνουμε και θα ευνοούσαν τη συντριπτική πλειοψηφία του κόσμου. Επιλογές οι οποίες ευνοούν ελάχιστους.

Προχωρήσατε στην ιδιωτικοποίηση της επικουρικής ασφάλισης –η κυβέρνησή σας το κάνει- κοστίζει ενάμισι δισεκατομμύριο το χρόνο -αυτό είναι το πραγματικό κόστος αυτής της επιλογής- η μείωση των ειδικών φόρων κατανάλωσης στα καύσιμα για ένα χρόνο θα κόστιζε ενάμισι δισεκατομμύριο. Γιατί κάνετε μια επιλογή, η οποία ευνοεί ελάχιστους και δεν κάνετε μια επιλογή, η οποία θα μπορούσε να προστατεύσει τη συντριπτική πλειονότητα του κόσμου; Δεν είναι λοιπόν ζήτημα δημοσιονομικού χώρου. Είναι ζήτημα πολιτικών προτεραιοτήτων. Ας μην επικαλούμαστε δικαιολογίες και υπεκφυγές.

Θέλω να πω και δυο κουβέντες για τον ΕΝΦΙΑ. Εν μέσω μιας τέτοιας εκρηκτικής συγκυρίας φέρνετε ένα νομοσχέδιο που αλλάζει την αρχιτεκτονική του ΕΝΦΙΑ και κυρίως επικεντρώνεται στην κατάργηση του συμπληρωματικού φόρου. Αυτό είναι το πρώτιστο αυτής της αναδιάρθρωσης που κάνετε. Δηλαδή, επιλέγετε μια ελάφρυνση, η οποία αφορά τις ανώτατες περιουσίες. Καταργείτε το συμπληρωματικό φόρο, αυτό το καπέλο δηλαδή που πλήρωναν όσοι είχαν από ένα όριο περιουσίας και πάνω. Άρα ευνοείτε και πάλι ελάχιστους των ανώτατων εισοδημάτων. Αυτό είναι το στίγμα αυτής της επιλογής.

Δεύτερο σημείο: Επικαλεστήκατε το δημοσιονομικό κόστος αυτής της παρέμβασης ότι είναι 360 εκατομμύρια. Δεν έχουμε λόγο να το αμφισβητήσουμε. Γιατί η Έκθεση του Γενικού Λογιστηρίου του Κράτους δεν γράφει απολύτως τίποτα; Έχουμε διατελέσει Υπουργοί, είναι αδιανόητο να υπάρχει Έκθεση του Γενικού Λογιστηρίου του Κράτους που να μην λέει ούτε ένα νούμερο. Ούτε ένα. Πόσο είναι το κόστος της παρέμβασης, πόσο από αυτό το μέρος πηγαίνει για την κατάργηση του συμπληρωματικού φόρου. Γιατί δεν λέει τίποτα; Εσείς δώσατε εντολή να μη λέει τίποτα η Έκθεση; Εσείς προσωπικά; Ο κύριος Σταϊκούρας; Ποιος; Με ποιο δικαίωμα αποκρύπτετε αυτό το στοιχείο; Μήπως αποκρύπτετε αυτό το στοιχείο, ακριβώς διότι θα ήταν φανερό ότι το μεγαλύτερο μέρος της παρέμβασης πηγαίνει ή ένα σημαντικό μέρος της παρέμβασης, αν μη τι άλλο, πηγαίνει για την κατάργηση του συμπληρωματικού φόρου, άρα για την ευνόηση των ανώτατων εισοδημάτων;

Τρίτο σημείο -σας άκουσα και πριν που μιλήσατε αντιτείνοντας στον κύριο Αλεξιάδη, μια σειρά από επιχειρήματα- μιλάτε συνέχεια για το 2018, όταν μιλάτε για τον ΕΝΦΙΑ; σκοπίμως, αποκρύπτοντας τη νομοθετημένη από τον ΣΥΡΙΖΑ μείωση του ΕΝΦΙΑ που έγινε το 2019. Νομοθετήθηκε αυτή η μείωση. Νομοθετήθηκε μείωση 30% για τα χαμηλά εισοδήματα και 10% μεσοσταθμικά. Νομοθετήθηκε. Δεν μπορείτε λοιπόν να έρχεστε να κάνετε μια σύγκριση με το 2018, για να εμφανίσετε ότι κάνετε εκπτώσεις πάρα πολύ μεγάλες, όταν έχει μεσολαβήσει μια νομοθετημένη μείωση. Αυτό είναι μια μεθόδευση και πάλι για να παρουσιάσετε μια εντελώς διαφορετική εικόνα από αυτή που πραγματικά ισχύει.

Και κλείνω, κύριε Πρόεδρε και συγγνώμη για το χρόνο. Σας ακούω συνέχεια να μιλάτε για συγκρίσεις. Το είπατε και στον κ. Αλεξιάδης, το ξαναείπατε και στην κυρία Παπανάτσιου και είπατε ότι έχει πάρα πολύ μεγάλο θράσος ο ΣΥΡΙΖΑ, ουσιαστικά να τοποθετείτε για οποιοδήποτε οικονομικό θέμα. Ακούστε κύριε Βεσυρόπουλε: 2010-2014 πραγματοποιήσατε δημοσιονομική προσαρμογή 66 δισ.. Δημοσιονομική προσαρμογή σημαίνει φόροι, ΕΝΦΙΑ, τέλος επιτηδεύματος, εισφορά αλληλεγγύης –εσείς τα νομοθετήσατε- και περικοπές σε παροχές προς τους πολίτες. Αυτό είναι η δημοσιονομική προσαρμογή. 66 δισ. και πού καταλήξατε; Να παραδώσετε στα τέλη του 2014 άδεια ταμεία, ένα πρόγραμμα αναντίστρεπτα εκτός πορείας, όπως μας έλεγαν οι θεσμοί, δεν υπήρχε καμία περίπτωση να ολοκληρωθεί, άρα διαρκής μνημονιακή παραμονή και αρρύθμιστο χρέος. Δεν μπορείτε να καταγγέλλετε το ΣΥΡΙΖΑ, ο οποίος έκανε δημοσιονομική προσαρμογή 6 δισ.. Εγώ δεν λέω ότι δεν έγινε, αλλά ήταν 6 δισ., το 1/10, δηλαδή και λιγότερο από αυτό που έγινε επί των δικών σας ετών και να τον καταγγέλλετε για σκληρή λιτότητα. Είναι τουλάχιστον κόντρα σε κάθε λογική που μπορεί να υπάρξει. Ούτε μπορείτε να τον καταγγέλλετε όταν με αυτή τη δημοσιονομική προσαρμογή που έκανε ο ΣΥΡΙΖΑ, κατέληξε να παραδώσει 40 δισ. αποθεματικό, ρυθμισμένο χρέος που χάρη σε αυτό τώρα μπορούμε να ατενίζουμε τα επόμενα χρόνια με μια ηρεμία και να μην έχουμε το άγχος των αναταράξεων, ρυθμισμένο χρέος και έξοδο από τα μνημόνια. Δεν μπορείτε να το κάνετε αυτό. Χρειάζεται και λίγη αυτοσυγκράτηση. Σας ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε την κυρία Αχτσιόγλου.

Τον λόγο έχει ο κ. Υπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, θέλω να καταθέσω μια νομοτεχνική βελτίωση στο άρθρο 43, στην ενότητα ~~γ~~ Γ΄΄, ~~παράγραφο~~ της παραγράφου 4, με εξαίρεση από τον υπολογισμό του φόρου της συγκεκριμένης παραγράφου δικαιωμάτων επί των γηπέδων εκτός σχεδίου πόλης, τα αγροτεμάχια δηλαδή και τα διατηρητέα μνημεία ή τα έργα τέχνης του Υπουργείου Πολιτισμού.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ωραία. Να την μοιράσουμε αυτή τη βελτίωση και στους συναδέλφους.

Κύριε Σαρακιώτη έχετε το λόγο.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε. Τη στιγμή που ελληνική κοινωνία μαστίζεται από ένα πρωτοφανές, αλλά και παρατεταμένο κύμα ακρίβειας, το οποίο παρά τις ευχές και τις προσευχές των Υπουργών, αλλά και του ίδιου του κυρίου Μητσοτάκη, δεν ήταν παροδικό και δεν τελείωσε τον περασμένο Δεκέμβριο, όπως προέβλεπαν, τη στιγμή που οι μείζονες γεωπολιτικές αναταράξεις και ο πόλεμος στην Ουκρανία θέτουν σε αμφισβήτηση τις οικονομικές προοπτικές των κρατών, η κυβέρνηση της Νέας Δημοκρατίας αποδεικνύει για μια ακόμη φορά ότι δεν έχει την πολιτική βούληση να λάβει τα αναγκαία μέτρα, ώστε να προστατεύσει την ελληνική οικονομία και κοινωνία που δοκιμάζεται.

Διαμέσου και του παρόντος νομοσχεδίου επιβεβαιώνεται η απουσία επαφής σας με την κοινωνία και η αδυναμία σας να κατανοήσετε τα κεντρικά διακυβεύματα της τρέχουσας συγκυρίας και είναι όλα ζήτημα πολιτικών προτεραιοτήτων. Γιατί; Μειώνετε τους φόρους, στη συγκέντρωση κεφαλαίου, στα μερίσματα και σε γονικές παροχές περιουσιών εκατομμυρίων ευρώ, αλλά την ίδια στιγμή, δεν υπάρχουν δημοσιονομικά περιθώρια, όπως υποστηρίζετε για τη μείωση του ΦΠΑ στο ψωμί, αλλά και σε άλλα είδη πρώτης ανάγκης. Αρνείστε να επιβάλλεται πλαφόν στα κέρδη των εταιρειών παραγωγής ενέργειας και να τα φορολογήσετε, όπως προτείνει και η ίδια η Ευρωπαϊκή Ένωση, επιτρέποντας τη συσσώρευση υπερκερδών, αλλά ταυτόχρονα διατείνεστε ότι είναι αδύνατη η μείωση του Ειδικού Φόρου Κατανάλωσης στα καύσιμα, επειδή δεν επιθυμείτε να βοηθήσετε όσους έχουν Cayenne. Προφανώς και οι ιδιοκτήτες των εταιρειών παραγωγής ενέργειας και οι ιδιοκτήτες των παρόχων δεν διαθέτουν ακριβά αυτοκίνητα.

Ωστόσο, επιτρέψτε μου να εστιάσω ιδιαίτερα στις προβλέψεις του τρίτου μέρους που αφορούν στους διήμερους αποσταγματοποιούς, τους μικρούς αμπελοκαλλιεργητές, οι οποίοι επί δεκαετίες στηρίζουν και στήριζαν την παράδοση του τόπου και την περιφερειακή οικονομία. Υπενθυμίζεται ότι υπό τις ακραίες, τις άκρως ασφυκτικές μνημονιακές επιταγές της προηγούμενης περιόδου, η κυβέρνηση ΣΥΡΙΖΑ κατάφερε να διατηρήσει το καθεστώς των μικρών αποσταγματοποιών, επιτυγχάνοντας την αναγνώρισή τους ως παραγωγούς, ενώ το τσίπουρο ως παραδοσιακό προϊόν εντάχθηκε στο καθεστώς του μειωμένου συντελεστή.

Τη συγκεκριμένη κατεύθυνση παύει πλέον να ακολουθεί η σημερινή κυβέρνηση, δια του υπό συζήτηση νομοσχεδίου, καθώς αφαιρεί την ονομασία «τσίπουρο», «τσικουδιά» και υπονομεύει τον παραδοσιακό χαρακτήρα του προϊόντος, εισάγοντας την περιφραστική διατύπωση «παραδοσιακό απόσταγμα διήμερου». Υποσκάπτει έτσι το μέλλον χιλιάδων οικογενειών σε πολλές αγροτικές περιοχές της χώρας μας, μεταξύ των οποίων και στη Φθιώτιδα.

Ήταν εύστοχη, μπορώ να πω η παρομοίωσή του συναδέλφου κυρίου Κόκκαλη, κατά την πρώτη συνεδρίαση της Επιτροπής, ο οποίος ανέφερε ότι είναι σαν να μετονομάζεται το ελαιόλαδο σε προϊόν έκθλιψης ελαιοκάρπου. Έτσι θα προστατεύσετε, κύριε Υπουργέ, το μόχθο των Ελλήνων αγροτών; Έτσι θα κατοχυρώσετε τα δικαιώματά τους; Προκύπτουν εύλογα ερωτήματα, τα οποία τίθενται από τους ίδιους τους διήμερους αποσταγματοποιούς.

Γιατί αφαιρείτε την ονομασία «τσίπουρο», «τσικουδιά»; Γιατί να μην μπορεί ο παραγωγός να ονομάζει το προϊόν του, για παράδειγμα, «παραδοσιακό τσίπουρο», τη στιγμή μάλιστα που οι ίδιοι αυτοί άνθρωποι ζητούν να ελέγχονται σε όλα τα επίπεδα για το προϊόν τους, ενώ παράλληλα -και πρέπει να τους πιστωθεί αυτό- δεν θέτουν ως μείζον ζήτημα τη δυσμενέστερη φορολόγησή τους, μέσω του παρόντος νομοσχεδίου. Σας το δήλωσαν με σαφήνεια οι εκπρόσωποι των Αμβυκούχων από τον Τύρναβο και τα Χανιά, κατά τη συνεδρίαση των φορέων τις προηγούμενες ημέρες.

Όμως, ποιους ακούτε, κύριε Υπουργέ, αν όχι αυτούς, προκειμένου να λάβετε τη συγκεκριμένη απόφαση; Και τονίζω το ως άνω ερώτημα, καθώς ούτε για ευρωπαϊκή επιταγή πρόκειται. Στην Ευρωπαϊκή Ένωση, βάσει του άρθρου 10 του Κανονισμού 2019/787 ο παραγωγός έχει κάθε δικαίωμα να χρησιμοποιεί τη νόμιμη ονομασία του νομίμως παραγόμενου από τον ίδιο προϊόντος. Για την ακρίβεια δεν υφίσταται νομικό κείμενο της ευρωπαϊκής νομοθεσίας, το οποίο να επιτάσσει την υποχρέωση της ελληνικής πλευράς να εγκαταλείψει τους όρους «τσικουδιά» και «τσίπουρο», ενώ πουθενά δεν προβλέπεται και ουδέποτε έχει συζητηθεί σε επίπεδο Ευρωπαϊκής Ένωσης ο καινοφανής περιφραστικός όρος «παραδοσιακό απόσταγμα διήμερου».

Κύριε Υπουργέ, Υπουργέ, οφείλετε έστω και την ύστατη στιγμή να προχωρήσετε τις αναγκαίες διορθώσεις και να αφουγκραστείτε τους μικρούς παραγωγούς της ελληνικής επαρχίας, αυτούς που συνιστούν τον πραγματικό ιστό της αγροτικής παραγωγής, της παράδοσης και της περιφερειακής οικονομίας.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Και εμείς ευχαριστούμε τον συνάδελφο, τον κ. Σαρακιώτη.

Με αφορμή μια αναφορά του κυρίου συναδέλφου στη διαβούλευση την χθεσινή που είχαμε τους φορείς, θέλω να σας ενημερώσω ότι «το ατυχές» θέμα που δημιουργήθηκε με έναν εκπρόσωπο από το Σύλλογο Αμβυκούχων Λαρίσης χθες, ζήτησα από την Επιτροπή να μην περάσει στα πρακτικά, Θεωρούμε ότι είναι λήξαν το θέμα και ήθελα απλώς να σας ενημερώσω γι’ αυτό.

Ναι, εννοείτε, κύριε Αλεξιάδη, εννοείτε, ωραία και σας ευχαριστώ πολύ.

Έχει κατατεθεί μία τροπολογία και μόλις μας την έδωσε ο συνάδελφος, ο κ. Κόκκαλης, εκ μέρους βουλευτών του ΣΥΡΙΖΑ.

Θα δώσω τον λόγο στον κ. Κόκκαλη για δύο λεπτά, να αναφερθεί σ’ αυτή και αμέσως μετά, τον λόγο έχει ο Υφυπουργός Οικονομικών.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, εννέα βουλευτές του ΣΥΡΙΖΑ καταθέσαμε τροπολογία, επειδή καλοπροαίρετα θεωρούμε ότι και εσείς θέλετε το καλό των διημέρων. Θέλουμε προσεκτικά να διαβάσετε, πιθανότατα να σας έχει ξεφύγει, τι υποστηρίζουμε, με την τροπολογία και τι ζητάμε.

Οι λέξεις «προϊόν απόσταξης από διημέρους» να αφαιρεθούνε και να επανέλθει η λέξη «τσίπουρο και τσικουδιά». Αποδεικνύουμε από το σώμα της Αιτιολογικής Έκθεσης -προσέξτε από την Αιτιολογική Έκθεση- ότι η διάταξη του νόμου που καλούμαστε αύριο να ψηφίσουμε σε δύο άρθρα, 27 και 34, προσκρούει: Πρώτον, στην απόφαση του Ευρωπαϊκού Δικαστηρίου.

Σας είπα πριν στην ομιλία μου ότι ενώ ο φάκελος έχει γίνει δεκτός από το 2017, εντούτοις το Ευρωπαϊκό Δικαστήριο στις 11 Ιουλίου του 2019, ονομάζει αυτά τα προϊόντα «όχι ως προϊόν απόσταξης», αλλά τα ονομάζει «τσίπουρο και τσικουδιά». Αυτό τι σημαίνει; Ότι δεν δημιουργεί υποχρέωση για τον εθνικό νομοθέτη η ύπαρξη φακέλου, προσκρούει στο άρθρο 10 του Κανονισμού του 2019 και που φαίνεται η διακριτική ευχέρεια;

«Η νόμιμη ονομασία ενός αλκοολούχου ποτού δύναται, δύναται να συμπληρώνεται ή να αντικαθίσταται. Δύναται.»

Άρα, είναι διακριτική ευχέρεια. Όπως καταλαβαίνετε εάν απαλειφθεί «ο όρος τσικουδιά και τσίπουρο» οδηγούνται σε αφανισμό πραγματικά οι διήμεροι παραγωγοί, διότι δεν θα μπορούν να εμπορευθούν αυτά τα προϊόντα με τον παραδοσιακό τρόπο με τον οποίο παράγουν και αυτός ο παραδοσιακός τρόπος, κύριε Υπουργέ, είναι στοιχείο του πολιτισμού της χώρας μας. Γι’ αυτό θέλουμε να το δείτε και ευελπιστούμε ότι μέχρι και αύριο, θα προχωρήσετε στις ανάλογες βελτιωτικές ή νομοτεχνικές βελτιώσεις ή οτιδήποτε άλλο.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, έχει κατατεθεί τροπολογία, γιατί δεν έχω πάρει κάτι;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ναι, ναι. Το κείμενο που μας έδωσε, ο κ. Κόκκαλης, μου είπε, ότι πριν από 15 λεπτά την κατέθεσε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Όταν μας μοιραστεί και λάβαμε γνώση θα σας απαντήσουμε. Εντάξει;

Γιατί δεν μπορώ να τοποθετηθώ τώρα γι’ αυτό, εννοείται.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Εννοείται, το κατανοούμε.

Το λόγο έχει ο κύριος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, στη συνεδρίαση της Διαρκούς Επιτροπής Οικονομικών Υποθέσεων της Βουλής την προηγούμενη Πέμπτη, μίλησα αναλυτικά για το σύνολο των άρθρων του νομοσχεδίου και αναφέρθηκα στο πλαίσιο αυτού του νομοσχεδίου.

Η σημερινή, αλλά και η χθεσινή συζήτηση του νομοσχεδίου στη Διαρκή Επιτροπή Οικονομικών Υποθέσεων της Βουλής, παρουσία των φορέων, προσφέρεται για μια σειρά από χρήσιμα συμπεράσματα.

Κανείς δεν μπορεί να αμφισβητήσει ότι εδώ και δυόμιση χρόνια αυτή η Κυβέρνηση, προχωρά συνεχή αποκλιμάκωση των φορολογικών επιβαρύνσεων και όλα αυτά, μέσα σε οριακές μα πάνω από όλα απρόβλεπτες συνθήκες και καταστάσεις.

Αντιλαμβάνομαι ότι η διαπίστωση αυτή φέρνει σε ιδιαίτερα δυσχερή θέση την Αξιωματική Αντιπολίτευση, γιατί προκαλεί συγκρίσεις με την πολιτική της υπερφορολόγησης που άσκησε η ίδια ως κυβέρνηση. Η αδυναμία εκφοράς όμως ενός πειστικού και τεκμηριωμένο πολιτικού λόγου, δεν μπορεί να αναπληρώνεται από τη διαστρέβλωση της πραγματικότητας. Γιατί σε λιγότερο από δύο μήνες από τώρα 8 στους 10 φορολογούμενους θα δουν νέα μείωση του ΕΝΦΙΑ στα εκκαθαριστικά τους, όπως είδαν για πρώτη φορά μειώσεις στον ΕΝΦΙΑ το 2019 με την πρώτη μείωση που έκανε η Κυβέρνηση του Κυριάκου Μητσοτάκη.

Κλείνοντας τη σημερινή συζήτηση στη Διαρκή Επιτροπή Οικονομικών Υποθέσεων, θα μιλήσω με στοιχεία που δεν αμφισβητούνται.

Με τη νέα μείωση του ΕΝΦΙΑ κυρίες και κύριοι συνάδελφοι, 8 στους 10 φορολογούμενους, δηλαδή περίπου πέντε εκατομμύρια (5.000.000) φορολογούμενοι, θα δουν νέα μείωση του ΕΝΦΙΑ στα εκκαθαριστικά τους. Τα 2.200.000 από αυτούς τους φορολογούμενους, θα δουν μείωση άνω του 20% και ειδικότερα, 900.000 θα δουν μείωση πάνω από 30%. Το 14% περίπου των φορολογουμένων, δεν θα δει καμία μεταβολή στον ΕΝΦΙΑ.

Αύξηση υπάρχει μόνο για το 6% των φορολογουμένων που στη μεγάλη πλειοψηφία τους είναι ιδιοκτήτες ακινήτων, είτε σε περιοχές με μεγάλη αύξηση των τιμών ζώνης, είτε σε περιοχές που εντάχθηκαν για πρώτη φορά στο αντικειμενικό σύστημα προσδιορισμού και των οποίων η φορολογία ήταν πολύ χαμηλή έως τώρα.

Ακόμη όμως και για το 50% από αυτούς, η ετήσια αύξηση δεν υπερβαίνει τα 50 ευρώ.

Όπως ανέφερα και στην ομιλία μου στην πρώτη συνεδρίαση της Διαρκούς Επιτροπής Οικονομικών Υποθέσεων, η νέα μείωση του ΕΝΦΙΑ, επέρχεται μετά την αναπροσαρμογή των αντικειμενικών αξιών. Η δύσκολη εξίσωση που κληθήκαμε να επιλύσουμε, ήταν όχι απλά να αμβλύνουμε αλλά να εξουδετερώσουμε τις όποιες αυξήσεις προέκυπταν στον υπολογισμό του ΕΝΦΙΑ, από τις νέες αντικειμενικές αξίες. Και αυτή την εξίσωση, τη λύσαμε επιτυχώς.

Ο ΕΝΦΙΑ μειώνεται παρά την αύξηση των αντικειμενικών αξιών στο 60% των προϋπαρχουσών τιμών ζώνης.

Αποτέλεσμα των συντονισμένων ενεργειών μας, είναι, η μείωση του βασικού φόρου των κτισμάτων στο 65% των προϋπαρχουσών ζωνών. Η διατήρηση του φόρου στα ίδια επίπεδα για το 34% των ζωνών και αύξησης του φόρου μόλις για το 1% των ζωνών.

Για τα οικόπεδα οι μειώσεις του φόρου, είναι ακόμα μεγαλύτερες, δεδομένης της μείωσης του συντελεστή φορολόγησης σε όλες τις φορολογικές ζώνες.

Υπενθυμίζω ότι εξακολουθούν να ισχύουν οι εκπτώσεις από τον φόρο για τους φορολογούμενους με οικονομική αδυναμία πληρωμής, καθώς και για τα άτομα με ειδικές ανάγκες.

Αντιλαμβάνομαι ότι κάποιοι είχαν εναποθέσει τις ελπίδες τους στην προσδοκία ότι η αναπροσαρμογή των αντικειμενικών αξιών θα οδηγούσε σε αύξηση του ΕΝΦΙΑ, αλλά διαψεύστηκαν. Μέσω των παρεμβάσεών μας, δηλαδή με τη μείωση των συντελεστών του κύριου φόρου, τόσο σε κτίσματα όσο και σε οικόπεδα, καθώς και με την ενοποίηση των κλιμακίων υπολογισμού φόρου κτισμάτων και οικοπέδων για χαμηλές και μεσαίες τιμές ζώνης, ο νέος ΕΝΦΙΑ γίνεται ορθολογικότερος και πιο αναλογικός.

Οι αλλαγές αυτές αφορούν, τόσο τα φυσικά όσο και τα νομικά πρόσωπα.

Επίσης, ιδιαίτερα σημαντική είναι η αύξηση των συντελεστών έκπτωσης του φόρου των φυσικών προσώπων, για τη μικρομεσαία ιδιοκτησία.

Συγκεκριμένα, η έκπτωση διαμορφώνεται σε 30% για αξία περιουσίας έως 100.000 ευρώ, αντί για αξία περιουσίας έως 60.000 ευρώ που ισχύει σήμερα και σε 25% αντί για 20% που ισχύει σήμερα, για συνολική αξία περιουσίας μέχρι και 150.000 ευρώ. Ουσιαστικά με αυτή τη ρύθμιση ωφελούνται επιπλέον 1.100.000 φορολογούμενοι πολίτες.

Επίσης, καταργείται ο συμπληρωματικός φόρος για τα φυσικά πρόσωπα και αλλάζει ο υπολογισμός του κύριου φόρου. Ο συμπληρωματικός φόρος για τα φυσικά πρόσωπα, έως τώρα επιβαλλόταν εφόσον η συνολική αξία της ακίνητης περιουσίας υπερέβαινε τις 250.000 ευρώ.

Με το παρόν νομοσχέδιο, καταργούμε τον συμπληρωματικό φόρο και τον ενσωματώνουμε στον κύριο φόρο των φυσικών προσώπων. Ο κύριος αυτός φόρος, υπολογίζεται επί της αξίας του ακινήτου και μόνο για ακίνητα που η αξία τους υπερβαίνει τις 400.000 ευρώ και εφόσον η συνολική αξία της ακίνητης περιουσίας του φορολογούμενου υπερβαίνει τις 300.000 ευρώ. Παράλληλα, θέλοντας να διευκολύνουμε τους φορολογούμενους πολίτες, θεσπίζεται η πάγια δυνατότητα εξόφλησης του ΕΝΦΙΑ σε 10 δόσεις, αντί για 6 που ίσχυαν μέχρι σήμερα. Στην ίδια κατεύθυνση κινείται και η διάταξη για την εξόφληση σε 8 δόσεις του φόρου εισοδήματος των φυσικών και νομικών προσώπων της φορολογικής δήλωσης για το 2021.

Όπως ανέφερα και στην αρχή της τοποθέτησής μου, το νομοσχέδιο αυτό κινείται στη φιλοσοφία μείωσης των φορολογικών επιβαρύνσεων, στην οποία είναι σταθερά δεσμευμένη αυτή η κυβέρνηση. Περιλαμβάνει και νέες φορολογικές ελαφρύνσεις, όπως ενδεικτικά:

- η μόνιμη μείωση του Φ.Π.Α. στα λιπάσματα από το 13% στο 6%, ως μία ακόμη έμπρακτη στήριξη στην πρωτογενή παραγωγή της χώρας,

- η θέσπιση για όλο το 2022 μηδενικού συντελεστή ειδικού φόρου κατανάλωσης για το πετρέλαιο εσωτερικής καύσης (diesel) που χρησιμοποιείται στη γεωργία. Ο μηδενικός αυτός συντελεστής, θα εφαρμοστεί με τη μορφή επιστροφής του ποσού ειδικού φόρου κατανάλωσης για όλους τους κατά κύριο επάγγελμα αγρότες. Το ύψος της επιστροφής θα οριοθετείται από τον αριθμό των στρεμμάτων και το είδος της καλλιέργειας, όπως δηλώνεται στον ΟΣΔΕ, σε συνδυασμό με τα τιμολόγια αγοράς πετρελαίου κίνησης, όπως θα δηλωθούν από το δίκτυο εμπορίας καυσίμων στη Φορολογική Αρχή.

Ταυτόχρονα, μέσα από το νομοσχέδιο, με την ενσωμάτωση της Ενωσιακής Οδηγίας 1151 του 2020 στον Εθνικό Τελωνειακό Κώδικα, δίνεται οριστική λύση στη φορολόγηση του προϊόντος απόσταξης των διήμερων μικρών αποσταγματοποιών. Για τη φορολόγηση του εν λόγω προϊόντος, όπως και του τσίπουρου των επαγγελματιών παραγωγών, υπενθυμίζω, ότι εκδόθηκε τον Ιούλιο του 2019 καταδικαστική απόφαση του Δικαστηρίου της Ε.Ε. για τη χώρα μας. Το ζήτημα διευθετήθηκε στο πλαίσιο της αναθεώρησης της σχετικής Οδηγίας ύστερα από τις συντονισμένες ενέργειές μας και είχε αποτέλεσμα η Ελλάδα να είναι η μοναδική χώρα στην Ε.Ε. που είχε κατοχυρώσει συντελεστή μικρότερο του 50% για αλκοολούχο προϊόν.

Ειδικότερα, παράλληλα με τον ισχύοντα μειωμένο κατά 50% συντελεστή ειδικού φόρου κατανάλωσης που επιβάλλεται στο τσίπουρο ή τσικουδιά των επαγγελματιών παραγωγών, στην εν λόγω Οδηγία 1151 του 2020, κατοχυρώνεται μειωμένος συντελεστής κατά 85% στο παραδοσιακό προϊόν απόσταξης των διήμερων αποσταγματοποιών. Αυτό σημαίνει, ότι το προϊόν απόσταξης των διήμερων φορολογείται πλέον κατ’ αναλογία με τα υπόλοιπα αλκοολούχα ποτά ανά λίτρο άνυδρο αιθυλικής αλκοόλης και όχι ανά κιλό και μάλιστα με τον υπερμειωμένο συντελεστή 3,70 ευρώ ανά λίτρο άνυδρο αιθυλικής αλκοόλης.

Παράλληλα, υπάρχει μια σειρά άλλων θετικών παρεμβάσεων στο νομοσχέδιο για την αναμόρφωση και τη βελτίωση των όρων του καθεστώτος των διημέρων, όπως για παράδειγμα, η διεύρυνση των επιτρεπόμενων πρώτων υλών της απόσταξης, η επαναφορά της χονδρικής διάθεσης του εν λόγω προϊόντος απόσταξης από σημεία πώλησης αλκοολούχων ποτών, η απλοποίηση των όρων διακίνησης του προϊόντος από διήμερους, οι οποίοι είναι ταυτόχρονα και αγρότες του ειδικού καθεστώτος Φ.Π.Α. και η κατάργηση γραφειοκρατικών προβλέψεων για την έκδοση της άδειας απόσταξης.

Κυρίες και κύριοι συνάδελφοι, η ανθρωπότητα βρίσκεται στη δίνη μιας μεγάλης ενεργειακής κρίσης, που τροφοδοτεί ανατιμήσεις και πληθωριστικές τάσεις. Και σε αυτή τη κρίση, η κυβέρνηση παρεμβαίνει συγκροτημένα, για να ενισχύσει τους πολίτες, να αφαιρέσει φορολογικά βάρη και ταυτόχρονα, να διεκδικήσει την οικοδόμηση μιας ενιαίας και αποτελεσματικής ευρωπαϊκής πολιτικής. Ο λαϊκισμός έχει ηττηθεί και θα ηττηθεί και πάλι.

Η θετική ψήφος στο νομοσχέδιο από τη Διαρκή Επιτροπή Οικονομικών Υποθέσεων της Βουλής, αποτυπώνει και τη θετική αποτίμηση της κοινωνίας στη συνέπεια της κυβέρνησης απέναντι στις δεσμεύσεις της κυβέρνησης του Κυριάκου Μητσοτάκη, μεταξύ των οποίων, η δέσμευση για μείωση του ΕΝΦΙΑ στα φυσικά πρόσωπα κατά 30%, η οποία όχι μόνο τηρήθηκε, αλλά υπερκαλύφθηκε, υλοποιώντας συνολική μείωση κατά 35% του ΕΝΦΙΑ στα φυσικά πρόσωπα σε σχέση με το 2018.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, κύριε Υπουργέ, για την παρέμβασή σας.

Κυρίες και κύριοι συνάδελφοι, στο σημείο αυτό ολοκληρώνεται η συζήτηση επί του σχεδίου νόμου του Υπουργείου Οικονομικών «Εκσυγχρονισμός του πλαισίου λειτουργίας της Επιτροπής Κεφαλαιαγοράς - Πρόγραμμα συνεισφοράς Δημοσίου σε ευάλωτους οφειλέτες μέχρι τη μεταβίβαση της κατοικίας τους στον φορέα απόκτησης και επαναμίσθωσης του κεφαλαίου Α΄ του μέρους δευτέρου του τρίτου βιβλίου του ν. 4738/2020 - Ενσωμάτωση στην ελληνική νομοθεσία των Οδηγιών (ΕΕ) 2020/1151 και (ΕΕ) 2021/1159, νέος μειωμένος Ενιαίος Φόρος Ιδιοκτησίας Ακινήτων (ΕΝ.Φ.Ι.Α.), επείγουσες φορολογικές και τελωνειακές ρυθμίσεις για την αντιμετώπιση ιδίως της ενεργειακής κρίσης και άλλες διατάξεις».

Όπως προκύπτει από τις τοποθετήσεις των Εισηγητών και των Ειδικών Αγορητών, η Ν.Δ., δια του Εισηγητή, κ. Παπαδημητρίου, ψηφίζει υπέρ, ο ΣΥΡΙΖΑ, δια του Εισηγητή κ. Αλεξιάδη, ψηφίζει κατά, το Κίνημα Αλλαγής, διά του Ειδικού Αγορητή, κ. Σκανδαλίδη, ψηφίζει κατά, το Κ.Κ.Ε., δια της Ειδικής Αγορήτριας, κυρίας Κομνηνάκα, ψηφίζει κατά, η Ελληνική Λύση, δια του Ειδικού Αγορητή, κ. Βιλιάρδου, επιφυλάσσεται και το ΜέΡΑ25, δια του Ειδικού Αγορητή, κ. Αρσένη, ψηφίζει κατά.

Σε ό τι αφορά τα άρθρα, όπως συνάγεται από τις τοποθετήσεις των Εισηγητών και των Ειδικών Αγορητών, τα άρθρα 1 έως 42 και 44 έως 67, γίνονται δεκτά ως έχουν κατά πλειοψηφία.

Το άρθρο 43, γίνεται δεκτό, όπως τροποποιήθηκε από τον κ. Υπουργό, επίσης κατά πλειοψηφία.

Τέλος, γίνεται δεκτό και το ακροτελεύτιο άρθρο και ερωτάται η επιτροπή, αν το σχέδιο νόμου, γίνεται δεκτό στο σύνολό του. Δεκτό κατά πλειοψηφία.

Συνεπώς, το σχέδιο νόμου του Υπουργείου Οικονομικών, που μόλις ολοκληρώθηκε, γίνεται δεκτό επί της αρχής, επί των άρθρων και στο σύνολό του, όπως τροποποιήθηκε από τον κ. Υπουργό, κατά πλειοψηφία.

Ευχαριστώ πολύ.

Λύεται στη συνεδρίαση.

Στο σημείο αυτό ο Πρόεδρος της Επιτροπής έκανε τη γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Καλογιάννης Σταύρος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Κατρίνης Μιχαήλ, Λοβέρδος Ανδρέας, Κομνηνάκα Μαρία, Μανωλάκου Διαμάντω, Συντυχάκης Εμμανουήλ, Χήτας Κωνσταντίνος και Αρσένης Κρίτων – Ηλίας.

Τέλος και περί ώρα 12.55΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**